text:
Inyito « INYABUTATU » y’abanyarwanda ikomoka he ? Kuki iyo nyito ijya gusa n’ijambo « UBUTATU » bw’Imana buvugwa mw’idini rya Kiliziya Gatolika ari bwo « UBUTATU BUTAGATIFU » mu gifaransa bita : « Sainte Trinité » ? Muri izo nyito zombi, iyabanje mu Rwanda ni iyihe ?
Umwami Mutara III Rudahigwa ngo yaba ari we wise Abanyarwanda « Imbaga y’Inyabutatu ». Uwo mwami Mutara III Rudahigwa ngo yavutse muw’1911 yitaba Imana (agatanga) tariki ya 25 Nyakanga 1959. Yabaye umwami w’U Rwanda hagati ya 1931 na 1959. Ni we mwami wa mbere wabatijwe mw’idini rya Kiliziya gatolika twazaniwe n’ababiligi mu mwaka wa 1900. Amazina ye ya gikristu ni Charles Léon Pierre, akaba yaritwaga Charles Mutara III Rudahigwa. Umwami Yuhi Musinga umubyara we yanze kubatizwa.
Kubera ko abo bakozi b’Imana (missionnaires) bakigera mu Rwanda bahinduje Bibiliya mu Kinyarwanda, la « Sainte Trinité » ikitwa « UBUTATU BUTAGATIFU », umuntu yakwumva ko inyito INYABUTATU yiganye iryo jambo UBUTATU ryo muri ubwo BUTATU BUTAGATIFU. Nyamara ariko Inyabutatu-ngirwamoko yo ntabwo ari intagatifu kuko, uretse no kuba ishingiye ku ngengabitekerezo zitanya kandi ziteranya abanyarwanda nkuko nabivuze mu bindi biganiro, politiki yayo inahungabanya amategeko y’Imana mu Butatu butagatifu bwayo. Kizito Mihigo ni we wagize ati: « Aho ikiza kije kwibera, ikibi kiratanguranwa nacyo. Iyo Imana iganje iwacu, Shitani nayo irahaza, nyamara ariko ntibyabujije Yezu Kristu gutsinda » . Ibi ni byo koko byabaye mu Rwanda muri icyo gihe cy’ubukoloni.
I. None se aho Politiki y’INYABUTATU NGIRWAMOKO ntiyaba ari iya SHITANI ?
Mu mwaka w’1930 ni bwo abakoloni b’ababiligi bubatse gereza ya mbere mu Rwanda ( i Kigali) yo gufungiramo abanyabyaha, naho mu mwaka w’1931 birukana umwami w’Urwanda Yuhi MUSINGA bamucira muri Congo amaze kwanga kubatizwa no kuyoboka Kiliziya Gatolika. Muti ibyo se bihuriye he n’INYABUTATU ? Uko amateka abitubwira, mu myaka yakurikiyeho ngo niho abategetsi b’ababiligi mu Rwanda batangiye kuvangura abanyarwanda bakurikije amasura yabo, bakanabapima indeshyo yabo n’amazuru yabo ngo kugirango bamenye abahutu, abatutsi n’abatwa, maze banandika izo nyito mu nyandiko zibaranga ziswe « INDANGAMUNTU ». Ni uko bemeza ko izo nyito eshatu zahoze ari ibice biranga imibereho y’abanyarwanda (classes sociales) zihindutse andi MOKO yabo, kuko abo banyarwanda bari basanganywe mu muco wabo amoko y’imiryango gakondo abo babiligi bise CLANS mu rulimi rw’igifaransa. Mu by’ukuri izo ndangamuntu zari n’INDANGAMOKO YA POLITIKI. Ibyo bice by’Inyabutatu Hutu-Tutsi-Twa abakoloni babyise ETHNIES. Ni muri ubwo buryo INYABUTATU NGIRWAMOKO yahindutse GEREZA YA POLITIKI maze abategetsi bayifungiramo abanyarwanda bose, kuko buri wese ngo yagombaga kugira bumwe muri ayo ngirwamoko kuva akivuka. Iyo politiki yahumye abanyarwanda kuko kuva icyo gihe abenshi batangiye kureba abandi mu ndorerwamo yijimye y’ayo ngirwamoko aho kubarebera mu ndorerwamo y’urumuri rw’ubumuntu basangiye. Mu by’ukuri rero, iki gikorwa cy’urukozasoni abo bakoloni bagikoreshejwe na SHITANI « se w’amacakubiri » nako »se w’amacagutatu » kubera impamvu tugire kureba:
1° Nkuko rya dini gatolika twigishijwe n’abihaye Imana ribivuga, abantu twese twaremwe n’Imana kimwe, nubwo buri wese afite isura ye yihariye ariko twese dufite ishusho imwe. Ibice bigize umubiri w’umuntu wese ni bimwe ku bantu bose batuye Isi. Inyamaswa nizo ziremye kwinshi.
Gusobanura ubwoko bishingiye ku miterere y’ibice bimwe by’umubiri uretse no kuba nta shingiro bifite bikaba byaradutesheje agaciro kacu k’ubumuntu, binavuguruza iryo hame ry’uko abantu twese twaremwe n’Imana mu buryo bumwe. Bityo rero iyo umuntu yita umunyarwanda umuhutu, umututsi cyangwa umutwa ashingiye kuri iyo ngengabitekerezo y’abakoloni, burya aba yigize IKIGIRWAMANA kuko aba ashatse kumwitirira iyindi sura atahawe n’Imana. Ukora ibyo aba yigize umukozi wa SHITANI. Aba yishyize mu mwana w’Imana nkaho azi imyemerere cyangwa imyumvire n’imitekerereze y’uwo munyarwanda wundi kandi atari byo. Nyamara, Imana ni yo yonyine izi icyo buri muntu atekereza. Kandi amategeko y’Imana abuza ikiremwamuntu kwigira ikigirwamana, ni ukuvuga kwiyitirira ubushobozi bw’Imana.
Niyo mpamvu abemera ko ingengabitekerezo z’ingirwamoko y’Inyabutatu zirimo AMADAYIMONI bafite ukuri. Iyo myumvire niyo ituma umuntu yumva ukuntu umuntu umwe yabonamo undi ko ari umuhutu, uwa kabiri we akabona uwo munyarwanda ari umututsi, uwa gatatu akabona ari umutwa, naho uwa kane we ntamubonemo bumwe muri ayo ngirwamoko. Koko rero, umunyarwanda witwa Munyiginya ashobora kureba uwitwa MUBANDA akabona ari umututsi, naho Mucyaba akabona Mubanda ari umuhutu, ariko uwitwa Muzigaba akabona Mubanda ari umutwa, kandi nyamara uwitwa Mwungura we ntagire ingirwabwoko na bumwe yitirira Mubanda.
Imana nta bwoko igira kandi ntiyigeze ivangura abantu kuko yabaremye kimwe, nkuko Bibiliya ntagatifu ibivuga. Imana ntiyigeze irema abahutu, abatutsi n’abatwa. Ntiyigeze ivangura abanyarwanda. Umunyarwanda rero ntavuka ari umuhutu, umututsi cyangwa umutwa, ahubwo izo nyito azihabwa n’abemera za ngengabitekerezo za politiki y’Inyabutatu, agakura azigishwa, noneho agahinduka atyo nkuko nabisobanuye mu (zindi nyandiko no mu) bindi biganiro. Ingirwamoko HUTU-TUTSI-TWA rero ntabwo avukanwa kuko ari inyito za politiki. Ukwo ni kwo KURI.
Ubutatu butagatifu DATA-MWANA-ROHO MUTAGATIFU ni ubw’Imana ku bemera idini rya Kiliziya gatolika, naho Ingengabitekerezo z’Inyabutatu-ngirwamoko HUTU-TUTSI-TWA ntabwo ari iz’UBUMUNTU kuko zubakiye ku binyoma by’uko ngo abanyarwanda bataremye kimwe kandi nyamara Imana yarabaremye kimwe n’abandi bantu batuye Isi, ndetse bo bakaba basangiye urulimi, umuco n’igihugu. Kubw’iyo mpamvu rero, biragaragara neza ko nta gitandukanya abanyarwanda uretse politiki mbi. SHITANI yongeye gukoresha abo bakoloni maze babeshya abanyarwanda ko go badakomoka hamwe. Ikigaragaza ko ibyo ari ikinyoma cya Shitani ni uko abo bakoloni batigeze bavuga izindi ndimi abo bise « abavantara » baje mu Rwanda bavuga icyo gihe mbere yo guhinduka abanyarwanda.
Ibyo binyoma bya SHITANI nabivumbuye aho mariye kubona inyigisho ku bumenyi burebana n’imbabazi n’ubwiyunge nyakuri ndetse no mu bushakashatsi bw’uyu mushinga. Iyo ni imwe mu mpamvu zatumye mpindura imyumvire yanjye nari mfite mbere ku « Nyabutatu nyarwanda » yiswe ko ngo igizwe n’amoko kandi nyamara ahubwo ari INGIRWAMOKO kuko HUTU-TUTSI-TWA byagizwe amoko na politiki nkuko nabivuze. Ibyo byatumye mpinduka maze ngira ubwisanzure n’ubwigenge mu bitekerezo, urwo Rumuri rw’IMBABAZI ruramboneshereza mbona UKURI.
2° Inzira z’ubwiyunge nyabwo ni eshatu: UKURI-UBUTABERA-IMABAZI
Tuzi neza ko UBUMWE BW’ABANYARWANDA bushingiye ku bintu bitatu: Urulimi rumwe, Umuco umwe, n’Igihugu kimwe.
Inzira ya mbere y’ubwiyunge ni UKURI. Kuvuga ko abanyarwanda bagizwe n’amoko (ethnies) 3 ntabwo ari ukuri, ni ikinyoma nk’uko maze kubisobanura; ni nk’uwavuga ko umubare 1 ungana n’umubare 3. Ubunyarwanda ni bumwe (l’identité rwandaise est unique). Uko ni kwo KURI. Abanyarwanda ntituzashobora kwiyunga by’ukuri nitutemera ukwo KURI.
Inzira ya kabiri y’ubwiyunge ni UBUTABERA. Abazize amahano yose ashingiye kuri ayo ngirwamoko bakwiriye ubutabera, maze ababo bakavuga akababaro bagize kandi bakakabonera indishyi. Abakoze ayo mahano nabo bakwiye kugana ubwo butabera, bakavurwa kandi bakagororwa. Ibiganiro hagati y’uwahemutse n’uwahemukiwe byabera mu butabera buvura aribwo UBUTABERA NUNGABANTU (justice réparatrice) buyobowe n’abahuza (médiateurs). Ubwo butabera bushya buberanye n’umuco gakondo wa za GAGAGA zahozeho kera mu Rwanda.
Mu kunsubiza, yambwiye ko ngo igisubizo atari ukwishyiramo ko ntagifite iyo ngirwabwoko yanyitiriye ngo kubera ipfunwe, ngo kandi hari ibimenyetso simusiga by’umwihariko umuryango buri wese akomokamo bibigaragaza cyangwa bituma umuntu afata iyo identité.
Namushubije ko kuba atigeze ampa ibyo yita ko ari ibimenyetso kandi nari nabimubajije ari ukubera ko ntabyo afite, ko ahubwo ibyo bigaragaza ko ari we ufite ipfunwe cyangwa isoni bitewe n’ingengabitekerezo ababiligi badusigiye (les idéologies divisionnistes et conflictuelles) zitanya kandi ziteranya abanyarwanda acyemera. Namubwiye ko tugomba kuzivanamo niba koko dushaka kugira ubumwe nyabwo, naho ubundi tuzahora mu matsembabwoko atarangira, azahora asimburana. Ni byo nasobanuye mu nyandiko no mu kiganiro nahaye umutwe ugira uti : NITWIBOHORE INGOYI Y’INGENGABITEKEREZO Z’AMOKO YA POLITIKI http://projet-dvjp.net/2019/08/nitwibohore-ingoyi-yingengabitekerezo-zamoko/ »
Nasabye uwo munyarwanda kuzamutumira rimwe kuri Radio URUMURI ya CCSCR (Cadre de Concertation de la Société Civile Rwandaise), asbl – uyu mushinga Projet DVJP urimo nk’umunyamuryango – mu kiganiro ku bumwe n’ubwiyunge nyakuri – kugirango tuzatangaze ibitekerezo byacu abantu babyumve (débat-dialogue). Yanshubije anshimira ubwo butumire ariko avuga ko ngo malheureusement bitamukundira, ubwo aba ahunze icyo kiganiro.
Ikindi uwo munyarwanda yambwiye ni uko ngo « Identite y’amoko yacu « atandukanye » ayigereranya n’icyaha cy’inkomoko bavuga muri bibiliya, ngo kuko ntaho umuntu yayihungira kubera ko ngo umuntu avukana identité y’umwe mu babyeyi be. Nyamara nkuko nabivuze, uwo muvandimwe ntabwo azi ababyeyi banjye. None se yamenye ate icyo yise ubwoko bwanjye ?
Birumvikana rero ko yahunze cya kibazo namubajije cy’ibimenyetso yita « simusiga » avuga ko biranga ibyise amoko y’abahutu, abatutsi n’abatwa, ari nayo mpamvu yanze kuza kuri Radio URUMURI kugirango ntongera kumubaza icyo kibazo akaba yakorwa n’isoni. Ibyo yita ko ari ibimenyetso ni BARINGA, ni za ngengabitekerezo z’irondakoko n’ivangura mu gifaransa bita idéologies racistes twigishijwe n’abakoloni.
Ikindi ni uko Identité y’ingirwamoko y’Inyabutatu nawe atemera ko atandukanye ayigereranya n’icyaha cy’inkomoko bavuga muri Bibiliya, ngo kuko ntaho umuntu yayihungira. Ibyo bikaba bivuze ko abise ibyo bice (by’ubudehe) by’abanyarwanda « amoko » bakoze ICYAHA, ni ukuvuga ko bakoshereje Imana. Bakoreshejwe na Shitani rero. Ariko icyo cyaha bakoze nticyagereranywa n’icy’inkomoko kivugwa muri Bibiliya kuko atari bo Shitani, ndetse kuko banakibabarirwa. Ahubwo nabo icyo cyaha cy’inkomoko bari bagifite. Byumvikana rero ko uwo munyarwanda nawe asa n’uwiyemerera ko ingengabitekerezo z’inyabutatu ari iza Shitani ubwo yanyitiriraga ingirwabwoko kandi atazi imyemerere n’imyumvire yanjye.
Uwo munyarwanda si we wa mbere wanze ko tugirana ikiganiro kubyo benshi bita ko ari ibimenyetso biranga abahutu, abatutsi n’abatwa. Si nawe wa mbere wanze ko tugirana ikiganiro ku bimenyetso 22 nerekanye bigaragaza ahubwo ko Hutu-Tutsi-Twa ari amoko ya politki. Kugeza ubu nabuze umuntu n’umwe mu bemeza ko ibyo bice bitatu by’abanyarwanda ari amoko nyamoko (vraies ethnies) wavuguruza ibyo bimenyetso natanze. Ibyo bimenyetso nongeye kubitangaza mu nyandiko nise: Rwanda. Impinduka y’ubwigenge busesuye bw’abanyarwanda .
Imyumvire ku ngirwamoko y’Inyabutatu rero nayo iri ugutatu:
1° Bamwe bumva ko HUTU-TUTSI-TWA atari amoko (ce ne sont pas des ethnies ou ce sont des fausses ethnies).
2° Muri uyu mushinga nanjye nemeza ko HUTU-TUTSI-TWA atari amoko mu by’ukuri (des fausses ethnies) nkanongeraho ko ahubwo ari amoko ya politiki (ethnies politiques) bityo akaba ingirwamoko kuko yagizwe amoko na politiki. Hari abandi banyarwanda nabo babibona gutyo.
3° Indi myumvire ni iy’abemera ko HUTU-TUTSI-TWA ari amoko nyamoko (les vraies ethnies).
Banyarwandakazi, Banyarwanda bavandimwe,
Mbere yo kurangiza, nagirango mbahe ubundi buhamya bw’abanyarwanda 2 nanjye ku giti cyanjye nemera.
Umwe muri abo banyarwanda amaze kumva ikiganiro nasobanuyemo ko Inyabutatu iri gusenyuka, nawe yagize ati:
« Ikibabaje ni uko kugeza ubu abacyubatse ku ngirwabwoko abenshi barize bazi neza ibigenderwaho kugirango habeho ubwoko, ariko babyirengagiza nkana bakemeza ko mu Rwanda haba ubwoko kandi turebye ibigenderwaho ntabiriho. Ubwo se, urugero, umunyarwanda wiyita umututsi cyangwa umuhutu yegeranye n’umusukuma cyangwa umucaga muri Tanzanie bafite ibiranga amoko yabo yavuga ko ibiranga ubuhutu cyangwa ubututsi bwe ari ibihe? Ntabyo yabona. Ntekereza ko abantu bakwiye kureka kuvuga ngo niko twabisanze nta kundi. C’est le raisonnement émotionnel kandi abantu bazi ubwenge birinda raisonnement émotionnel: « Ngo ubwo twabisanze uko, ubwo ni byo ». Kuki abantu bahora muri ibyo kandi bazi neza ko atari byo? Witegereje neza, hari ababifitemo inyungu kuva kera. Kuki twaha urwahoabashakakwitwaza izo ngirwamoko? Ushaka rero kuyubakaho areke izo raisonnement émotionnel ngo twarayasanze azane ibihamya bifatika agendeye ku bishingirwaho bizwi. Tekereza ukuntu bitangaje kuba mama w’umuntu amutwita amezi 9 hanyuma ngo kuko se ari tutsi cyangwa hutu uwo ngo agafata ingirwabwoko bwa se! Biteye isoni kugendera mu myumvire nkene nk’iyo! Abantu bavuga ururimi rumwe, basenga urebeye kimwe, barya bimwe, basa, babyina kimwe, muri rusange bafite imico imwe baturana bakifuza kwitwa amazina abatandukanya nta handi biva atari kuri SATANI se w’amacakubiri! Yesu abafashe kuva muri iyo myumvire tube abanyarwanda tubane amahoro tube abavandimwe ibihe byose. Amen »
Undi munyarwandakazi witwa Louise Uwacu mu kiganiro « RIBARA UWARIRAYE » cyo kuwa 30 Gicurasi 2020 yagize ati:
« Jyewe ntabwo nemera identities z’abanyarwanda. Abanyarwanda bafite fake identities. Munyita fake survivor, nanjye mbita fake hutus, fake tutsis, fake twas, … nta muntu hano ushobora kunsobanurira, uri umuhutu how, uri umutitsi how, binsobanurire, binyemeze, ndaguhakanyije ko uri umututsi, ndaguhakanyije, binyemeze, urabinyemeza ute ? Urambwira uburebure bw’amazuru, urambwira umubare w’inka mufite iwanyu, urambwira ko wakuye ubwoko kuri so cyangwa kuri nyoko, ntabwo nzi aho wabikuye, twabyemera gute se twapfa kubyemera gute ? Ntabwo twapfa kubyemera. Ubwoko bw’abanyarwanda rero kuri jyewe au départ ni fake identities, izo fake identities ni nazo zatumye tugera mu ntambara ».
III. UMWANZURO: Amahano y’amacagugutatu y’Inyabutatu ngirwamoko aragatsindwa n’ubwiyunge nyakuri.
Ubwiyunge buvugwa muri politiki y’ubutegetsi akenshi burangwa n’imitego, ibinyoma ndetse n’uburiganya bishingiye ku mibare y’imyanya y’intebe z’ubwo butegetsi no ku mibare y’abazima n’abazimu b’abapfuye bazize amahano aba yarashojwe n’abanyepolitiki. UBWIYUNGE NYAKURI bwo burangwa n’urukundo, bukarengera ubumuntu, buyobowe n’amategeko kandi bunyuze mu Ukuri, Ubutabera bwigenga ndetse n’Imbabazi mu bantu dushobozwa n’Inema z’Imana nkuru. Izo mbabazi ni zo zituma abanyarwanda babona URUMURI bagahumuka maze bakamenya ko uwabatanyije ari SHITANI. Nkuko Kizito Mihigo yagize ati « umwijima ujya upfukirana urumuri uragatsindwa n’Ubutagatifu »; nanjye ndagira nti: « amahano y’amacagutatu y’Inyabutatu ngirwamoko natsindwe n’Ubwiyunge nyakuri ».
Inyabutatu rero koko ni gereza ya politiki y’amahano. Abakiyirimo bayivemo maze tuyisenye, twubake inzu y’amahoro dukoresheje Ukuri, Ubutabera n’Imbabazi, bityo tuyibanemo twese. Kubera iyo mpamvu, mu rwego rw’igihugu hakwiye gushyirwaho amategeko-nyobozi y’ubwiyunge kugirango abanyarwanda bashobore kubona ubwiyunge nyakuri bakeneye. Ayo mategeko-nyobozi ni aya akurikira:
Itegeko rivana ingirwamoko muri politiki nayo rikayavanamo politiki kuko ari amoko ya politiki;


c: text/html

text:
Abageni ari bo Justin ukomoka mu Mujyi wa Kansas muri Leta Missouri muri Leta Zunze Ubumwe za Amerika na Stephanie Armstrong, batunguwe no guhatirwa guhagarika ubukwe bwabo, kuko umukwe (Justin) yari yapimwe basanga yanduye Covid-19.
Byagaragaye ko Justin yanduye Covid-19 umunsi umwe mbere y’uko ubukwe bwabo buba, ubwo yahise ajyanwa kwa muganga mu bitaro byitiriwe Mutagatifu Luka (St Luke’s Hospital) by’aho mu Mujyi wa Kansas.
Agejejwe muri ibyo bitaro ngo yakomeje kuremba, byari ‘incamugongo’ ariko Stephanie ngo yakomeje kugira icyizere ko basezerana nubwo bimeze bityo, abajije Justin nawe arabyemera.
Yahise yumvikana n’Abaganga n’Abaforomo bo muri ibyo bitaro yari arwariyemo, ndetse nabo bashyigikira iyo gahunda y’ubukwe idasanzwe.
Stephanie yari ari ahateganyirijwe gusenga muri ibyo bitaro (hospital’s chapel), mu gihe Justin we yari mu cyumba arwariyemo hamwe n’inshuti y’umuryango. Abo bageni basezeranye bifashishije ikoranabuhanga mu buryo bwa ‘video’ (video link), bikurikiranwa n’uhagarariye Leta (Attorney), kugira ngo yemeze niba ishyingiranwa ryabo ryemewe n’amategeko, ababwira ko uko gushyingiranwa kwabo kwemewe n’amategeko nta kibazo.
Stephanie yabwiye Ikinyamakuru KMBC cy’aho muri Kansas ati “Icyari kigamijwe uwo munsi kwari ugusezerana n’uwo umuntu akunda, kandi ni cyo twakoze. Byarangiye bibaye byiza inshuro miliyoni kurusha uko natekerezaga ko byari kugenda”.
Justin nawe yagize ati “Nkunda Stephanie, kandi byagaragaye ko cyari cyo gihe gikwiriye. Ibintu bibi byo byari nk’imvura igwa, ariko numvaga nshaka ikintu cyiza cyabivamo”.
Justin na Stephanie bifuza ko nyuma bazongera bagasubiramo amasezerano bari kumwe, bagategura ibirori bari kumwe n’inshuti zabo, mu gihe ibwiriza ryo guhana intera hagati y’umuntu n’undi mu rwego rwo kwirinda Covid-19 rizaba ryavuyeho.
Umukwe wasezeranye ari mu bitaro ubu ngo arimo koroherwa, ku buryo ashobora no gusezererwa vuba.
SRC: KIGALITODAY

robotstxt: allowed

filter: keep


text:
Abayobozi mu nzego zitandukanye zikora ku buzima bw’imyororokere barasaba ababyeyi kwimakaza umuco wo kuganiriza abana babo ku buzima bw’imyororokere bikabafasha gukumira ibibazo birimo gutwara inda z’imburagihe n’indwara zandurira mu mibonano mpuzabitsina.
Abasaba ibi, bashingira ku mibare igenda igaragazwa hirya no hino mu gihugu yerekana uburyo imibare y’abangavu baterwa inda igenda yiyongera.
Ubwo baganiraga na Pressbox ku wa gatatu tariki 02 Ukuboza, 2020, abayobozi b’inzego zitandukanye zikora ku buzima bw’imyororokere bagaragaje ibitekerezo byabo ku ruhare rw’ababyeyi mu kuganiriza abana ku buzima bw’imyororokere.
Kabanyana Nooliet, Umunyamabanga nshingwabikorwa w’urukomatane rw’imiryango nyarwanda itari iya leta ishinzwe kurwanya SIDA, guteza imbere ubuzima ndetse no guharanira uburenganzira bwa muntu (RNGOF on HIV/AIDS & HP) avuga ko isoni zikwiye kureka kuba imbogamizi kuri bamwe mu babyeyi.
Ati “Ikibazo cy’inda ziterwa abangavu ni ikibazo gihangayikishije igihugu cyacu. Nk’ubu duherutse kubona imibare ko abana maganatanu batewe inda kuva muri Mutarama kugeza mu Ukwakira mu karere ka Bugesera. Buri wese afite uruhare mu kuba twahashya iki kibazo. Ubu hariho uburyo bwo kwigisha urubyiruko ku buzima bw’imyororokere, ariko ikibazo ni ukumenya ngo ese bigishwa mu buryo buhagije? Ababyeyi kugeza uyu munsi ntibarabyumva, haracyarimo isoni. Bakwiye kuva mu isoni bakaganiriza abana ku buzima bwabo kugira ngo uwo mwana amenye uko yitwara.
Akomeza agira, ati “Twese nk’ababyeyi dufashe iya mbere tukaganiriza abana bacu, urugamba twaba twarutsinze. Ni urugendo tugomba gufatanya kuko burya umwana watwise aba agiye kurera na we akiri umwana, ikindi kandi uko umuntu yatwise ni ko yanakwandura SIDA.”
Ku ruhande rwa Mwananawe Aimable, umuhuzabikorwa w’umuryango ‘Ihorere Munyarwanda Organization’(IMRO), ngo haracyagaragara imbogamizi y’umuco abanyarwanda bakuriramo, aho usanga kuvuga ku myororokere ya muntu bifatwa nka kirazira, agasaba ababyeyi kurenga izo mbibi bagaharanira inyungu z’imibereho myiza y’abana babo.
Ati “Turacyafite imbogamizi y’umuco, turakurira mu muryango nyarwanda, kuvuga ku myororokere biracyari imiziririzo, nyamara ababyeyi bari bakwiye gukanguka bakaganiriza abana bagendeye ku kigero bagezemo bakajyana n’imihindagurikire y’umubiri wabo. Abana nibataganirizwa bazishakishiriza, nibishakishiriza bayahabwe n’ubashuka bibaviremo ingaruka, usange ababyeyi barimo barahangana n’ingaruka zikomeye kandi bari kuba barakumiriye kare.”
Kuba ababyeyi bamwe bataramenya ko kuganira n’abana ku buzima bwabo bw’imyororokere ari ukubafasha gukumira ibibazo bahura nabyo bishingiye ku kutamenya uko bitwara, ni ikintu leta izi, inazirikana ikantera intambwe ikebura bene abo babyeyi, nkuko bishimangirwa na Karamage Elphase, umukozi w’ikigo cy’igihugu cy’ubuzima (RBC) ushinzwe ubuzima bw’imyororokere mu rubyiruko.
Agira, ati “Ababyeyi tubabwira kuganiriza abana babo mu buryo bubafasha kumenya ubuzima bw’imyororokere, kandi bitishe umuco. Erega nk’umubyeyi ashobora byonyine kwibutsa umwana ko yajya gusaba amakuru kwa muganga, n’ahandi atangirwa mu gihe we ubwe adafite uburyo bwiza cg ubumenyi yabimubwizamo. Ibyo byose byamufasha ko umwana we atandukana n’amakuru atari nyayo ashobora gukura ahantu hatizewe.”
Yongeraho, ati “Ubundi ubumenyi ni ibanze kugira ngo yaba uwifata cg uwirinda mu buryo runaka abashe kumenya icyo gukora. Tujya tugirana ibiganiro n’ababyeyi n’abana tukabaganiriza ku buryo babiganiraho ugasanga hari abatashye bahinduye imyumvire. Turasaba abafite ubumenyi kurushaho gutinyuka baganirize abana babo ku buzima bw’imyororokere.”
Ubuzima bw’imyororokere ni ingingo usanga mu gihe tugezemo igenda itinyukwa kurusha mbere, aho usanga uretse ababyeyi basabwa kurushaho kuyiganirizaho abana babo, hari n’ubundi buryo bwimakajwe yigishwamo burimo: ku mavuriro, mu nama zibera mu midugudu, mu mashuli, mu bigo by’urubyiruko biba muri buri karere, kuri radio na televiziyo, ku mbuga nkoranyambaga, n’ahandi.


text:
Mwitinya, dore ndababwira ubutumwa bwiza bw’umunezero mwinshi uzaba ku bantu bose kuko uyu munsi umukiza abavukiye ……,Ubu ni ubutumwa abamalayika babwiye abungeri “(Luka 2: 10 – 13).” Ubu butumwa ni ubwacu. Nuko rero nimwamamaze iyo nkuru nziza duhereye mu miryango yacu no mu Matorero Shingiro maze tugeze abantu ku mahoro Umwami Yesu wenyine azi gutanga. Noheli nidufashe kugira ubugingo buzima bunesha icyaha, maze duhe Yesu umwanya mu bugingo bwacu.
Nuko abagishwa cumi n’umwe bajya i Galilaya ku musozi Yesu yabategetse. Bamubonye baramupfukamira ariko bamwe barashidikanya . Nuko Yesu arabegera avugana nabo ati “ nahawe ubutware mu ijuru no mu isi. Nuko mugende muhindure abantu bo mu mahanga yose abigishwa , mubabatiza mu izina rya Data wa twese n’Umwana n’Umwuka Wera, mubigisha kwitondera ibyo nababwiye byose . Kandi dore ndi kumwe namwe iminsi yose kugera ku mperuka y’isi.” Matayo 28: 16-20. Yesu aratwibutsa iyi nshingano nkuru yasigiye Itorero.
Ndabashishikariza rero kwizera Yesu mukirinda ibibatera gushidikanya byose mukagendera mu butware bwe, maze mu mwaka wa 2017, umukiristo wese wa Diyoseze ya Shyogwe agire umuhigo wo kuzana abandi kuri Yesu, ya gahunda ya tubashake twashyimye gukoresha irusheho gushyirwa mu bikorwa. Twite ku bakijijwe tubarere neza bagere kurugero rushyitse mu kwizera, abaguye nabo tubagaruze ubugwaneza bagaruke mu rugo rwa Data.
Turashaka Itorero rikura kandi ribyara nkuko Yesu abishaka. Ibyo kandi nibyo tuzibandaho dusuzuma imihigo mu nzego zose duhereye ku Itorero Shingiro, ikanisa, Paruwase n’ubucidikoni. Tukareba abo twashatse, abo twigishije bakabatizwa n’abakomejwe ndetse n’abo twagejeje kurugero rushyitse.
Diyoseze ya Shyogwe yongeye kugira umugisha wo kwakira igiterane cyahuje Abepesikopi n’Abapasitori bose ba Province y’Itorero Angilicane mu Rwanda kuva tariki ya 28/11 kugeza 02/12/2016. Muri icyo giterane hafatiwemo imyanzuro myishi azadufasha kurushaho kuzana Ubwami bw’Imana. Hakozwe kandi igiterane cy’urubyiruko n’icyabana b’abapasitori ibyo biterane byose byubatse Itorero. Ibiterane nibikomeze bitegurwe ku nzego zose cyane cyane muri Paruwase n’ubucidikoni. Ibyavuye muri ibyo biterane byose bishyirwe mu bikorwa bihereye mu rwego rwo hasi mu Itorero.
Turashima Imana cyane ku byiza Diyoseze yacu yagezeho mu myaka makumyabiri n’Itanu imaze ishinzwe n’imyaka makumyabiri Umwepiskopi wayo amaze ayiyoboye. Mu gihe twitegura kwizihiza Yubile yiyo myaka, umwaka utaha wa 2017, mutangire mubisengere, gahunda yuko bizakorwa muzayigizweho. Dukomeze kandi gusengera imishinga itandukanye igaragara hirya no hino muri Diyoseze harimo ikigo cy’amahugurwa cya Siyoni, Iniverisite ya Hanika izatangira muri Mutarama 2017. Nk’ishuri rigitangira ni ngombwa ko turisengere, tukohereze abanyeshuri kuryigamo tukaribera abambasederi beza.
Yesu yongera kubabwira ati “ Ni jye mucyo w’isi. Unkurikira ntazagendera mu mwijima na hato, ahubwo azaba afite umucyo w’Ubugingo” Yohana 8:12. Kugendera mu mucyo wa Yesu, bizatuma twirukana umwijima wa Satani maze tugire abakiristo bakizwa neza, bafite abya Roho n’iby’umubiri nabyo. Maze koko tugere ku intego ya Diyoseze yacu igira iti “ Ubwami bwawe buze ”.
Dukomeze gusengera no gukorera u Rwanda twasigiwe na ba Sogokuruza bacu. Tuzirikane kandi imfubyi, abapfakazi, abarwayi, imbohe, n’abandi bose bafite imitima itentebutse dusabire amahoro Akarere dutuyemo k’ibiyaga bigari, Afurika ndetse n’Isi yose muri Rusange.
Umuhanuzi Yesaya yahanuye ibye neza ati “Mushyizeho umwuka wanjye , azazanira abanyamahanga gukiranuka , ntazatongana ntazasakuza, urubingo rusadutse ntazaruvuna , kandi n’urumuri rucumba ntazaruzimya, ahubwo azazana gukiranuka byukuri”. (Yesaya 42: 2). Mboneyeho kubashishikariza kwemerera Umwuka Wera gukorera mu mitima yanyu, gukiranuka muri byose no gushakashaka uko mwamwenya ibyo umwami ashima.
Ubwo Yesu ari Immanuel; Imana iri kumwe natwe, tumwemerere abe Umutware wacu, twihatire kwimura ibintu byose twaba twarimitse muri twe no mu mibereho yacu maze tureke koko abe uwa mbere mu buzima bwacu.
Ndangije mbasabira kandi mbihanangiriza bene Data ngo mujijuke, mwite kumiryango yanyu muharanira kwigira no kugera kurugero rushyitse. Mumenye kandi kubara iminsi yanyu uburyo butuma mutunga imitima y’Ubwenge.
Amahoro Imana itanga, aruta uko umuntu wese yakwibwira, ajye irinde imitima yanyu n’ubwenge bwanyu, kugirango mukomeze kumenye no gukunda Imana Data n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese , Umwana kandi Umwuka Wera ube muri mwe, kandi ugumane namwe iminsi yose. Amina.
Mugire Noheli nziza n’Umwaka mushya muhire w’Umwami wacu wa 2017.
Mgr. Dr. Jered KALIMBA, Umwepisikopi n’Umuvugizi wa E.A.R Diyoseze ya Shyogwe.


text:
Mwaraho!Mumfashe ndaremerewe pe nabuze amahitamo none namwe ndagirango mungire inama kuri iki kibazo maranye igihe.
Nakundanye n’umusore,ariko tujya gukundana yabwiye nyina ko ankunda maze nyina ararira kuberaibyishimo ntiyazuyaza ahita aza kubibwira mama wange na we biramushimisha ariko papa wanjye we yaramwanze kandi ntabwo Yigeze ambwira impamvu.
Ntababeshye umuryango we Uranzi n’inshuti ze .
Nyuma twaje gupanga kubana papa wanjye arabyanga ndabireka ariko ntabwo namenye impamvu yabyanze.
Uwo musore yigeze kumbwira amagambo mabi ndababara mbibwiye mama arambwira ngo nimureke.
Nyuma yansabye imbabazi ndazimuha ariko naje kumenyana n’undi musore ngenda mukunda none uwo wa mbere arashaka ko tubana kandi ntabwo nkimukunda.
Mungire inama nkunda uwa kabiri kandi uwa mbere nawe iwabo birirwa bamubaza amakuru yange, bamubaza impamvu tudakoraubukwe none mufashe,Kandi murakoze Cyane.
Niba wifuza nawe kugisha inama abasomyi ba rwandadailynews.com twandikire kuri rwandadailynews@gmail.com


text:
U Rwanda ni igihugu gifite ibice by’icyaro kandi umubare munini w’abanyarwanda uba mu cyaro,ni ukuvugako abantu benshi bafite abavandimwe,inshuti batuye mu cyaro hari n’abakorayo.
Niyo mpamvu igihe watembereye mu cyaro uba ukwiriye kumenya ibintu wakora bya gushimisha by’umuco nyarwanda,imibereho y’abanyarwanda,ibintu bishya wakwigira mu cyaro kuko ni ubuzima buba butandukanye nubwo wabagamo,
Kandi ibyaro biratadukanye ibyo usanga bakora mu karere aka naka biba bitandukanye nibyo mu kandi karere.
Dore ibintu 13 wakora bikagushimisha,bikakongerera ubumenyi,ugafasha n’abandi:
1.Guhinga
Abanyarwanda benshi batunzwe n’akazi k’ubuhinzi mu bice bitandukanye by’u Rwanda.Ni ubuhinzi bukiri gakondo bahinga bu byizi bashaka ibyo kurya bya buri munsi.
Nujya mu cyaro uzafate umunsi cyangwa iminsi ushaka ujye guhinga,utange umubyizi.Ushobora kujya kurima amaside,guhinga umuceli muri boloke()bloc),kubagara,gutera intabire.
2.Kujya gusura ahantu hashyashya
Hirya no hirya mu cyaro cy’u Rwanda hari ahantu henshi,heza hafite amateka umuntu aba atazi,igihe wagiye mu cyaro,ntuzibagirwe kubaza aho uri ibintu cyangwa ahantu hafite amateka wasura..
3.Kujya kuvoma
Amazi hafi y’urugo ni ikibazo mu duce dutandukanye tw’u Rwanda aho abantu batuye.Nubwo hari abari mu midugudu bafite amazi.Ahenshi baracyakora urugendo bajya kuvoma amazi ku migezi yo mu bishanga.
Uzafate umwanya nusura abantu mu cyaro,mujyane kuvoma amazi yo gukoresha,umenye uko bazamuka,bagatambika imisozi,uzahavana isomo ryo kwirinda gusesagura amazi.
4.Gutashya
Gushaka ibicanwa,mu cyaro bakoresha uburyo butandukanye bwo kubona ibyo bacanisha hari abatashya(bacana inkwi)bajya kuzishaka mu mashyamba,mu mirima.Hari n’abakoresha biogaz ni abasirimu!bari mu iterambere,uzabasha kumenya uko bakoresha biogas,uko bayibona,ibyo bavanga(amase,n’iyindi myanda)maze bakabasha guteka ,ni ukumenya byinshi.
5.Guteka
Kumenya uko bategura amafunguro mu cyaro ni ibyangombwa cyane iyo wahatembereye,ukamenya uko batsa mu ziko,uko baterekaho inkono,uko bagereka kuronga ibijumba,kuvumbika n’ibindi.Wabasha no kumenya kotsa runonko!
6.Gukama
Kumenya uko amata aboneka nabyo ni ibyingenzi mu kuba wagiye mu cyaro ukavayo ubizi,ugerageje kubikora.Ukamenya uko bakamira mu nkongoro,gukurura inyana ngo ive kurinyina kugirango winikize(gutangira gukama) ,kumenya inka ya rese,kuvuruganya,kuvanaho iyayo n’ibindi.Amata ntabwo ava ku igare!
7.Kuganiriza abakuze
Baca umugani bati utaganiriye na se nta menya icyo sekuru yasize avuze!Ni byiza igihe wagiye nk’ahantu wabasha kubona abantu bakuze kuganira nabo.Ntubwo igihugu cyacu cyahuye n’amateka mabi abakuze benshi bagashira ku misozi,ni byiza igihe wagiye mu cyaro baririza ahaba hakiri umuntu mukuru muganire.Birashimisha kandi byongera ubumenyi.
8.Kwenga
Ibintu bizagushimisha cyane wagiye mu cyaro ni ukwenga.Gusa upfa kuba udatera umwaku ukaba watuma bitema!Ukamenya uko babona umutobe,ukamenya uko biva mu rwina,uko babitonora,kwenga,gukamura,kuminina umutobe maze bakawutara ukazavamo urwagwa.Ukamenya uko babetera.Ukunda imineke n’umutobe iki n’icyo ukwiriye kuvayo uboze!
9.Kwahira
Kujya kwahirira inka,nubwo inka zororerwa mu kiraro,ni ngombwa kujyana n’abandi kwahira,ukamenya uko batema urubigo,baca urwiri bakoresheje inanjoro.Ukajya no guca icyarire.
10.Gusarura
Kujya mu cyaro mu gihe cy’isarura(umwero) ni ibintu byiza cyane,umenya uko basarura nk’ibishyimbo,soya,ibigori,umuceli.Ubu bahingira mu makoperative,bahuje ubutaka,maze mugihe cyo gusarura bakabihuriza hamwe.bakanabigurishiriza hamwe ni ngombwa kujya gukora umurimo nk’uyu igihe ufite umwanya.
11.Kwagika no Guhakura
Mu Rwanda haba inzuki nyinshi zigira ubuki bwiza cyane,ni ngombwa kumenya ukuntu bagika imitiba,ukuntu bahakura,ibikoresho bakoresha nk’ifumbi,ukamenya amasaha meza yo kujya guhakura.Bizagushimisha ubashije kurya ubuki wihakuriye hatarimo ibyana!
12.Kuroba
U Rwanda rufite imigezi myinshi,inzuzi n’ibiyaga bigira amafi menshi.Nimba watembereye mu cyaro uzashake ahantu wajya kuroba,uzamenye uko bakora indobani,Ibintu bizagushimisha cyane ni ukujya kuroba,kwicara ku nkombe utegereje ko ifi ijya mu mutego.
13.Gusangira icupa
Gusohokera ku ga santeri kunywa icupa ugasangira n’abandi ukabasha kurya inyama za make!Ni byiza ku gira umuco wo kunywa ibinyobwa by’ahantu uba watembereye.Ushobora kunywa urwagwa,ukinywera ikigange/umusururu cyangwa agatobe.
Ubu mu cyaro hariyo inganda nini n’iziciriritse zifasha gutunganya umusaruro w’’amashyirahamwe,koperative uva mu buhinzi,ubworozi,imyuga(udukiriro).Ni ngombwa gusura izo nganda ukareba uko bakora,icyo wabafasha,ushobora gukora nk’urugendoshuri cyangwa ukagenda ugakora nk’umukorerabushake w’igihe gito, bitewe nibyo wize cyangwa uzi wumva washobora.Ugafasha abo baturage mu ruganda cyangwa mu ishyirahamwe ryabo.Wakunguka ibintu byinshi
Ibi bintu byose byagufasha mu buryo haba ari umwana cyangwa umuntu mukuru,aba akwiriye gufata akanya akiyibutsa ibintu cyangwa ubuzima bwo mu cyaro.


text:
Source : Ikondera info
Uretse abibeshya, Agatsiko kigaruriye u Rwanda ntigakorera inyungu z’Abatutsi ! Gusa benshi mu Batutsi bahisemo gufunga amaso ku byaha byinshi kandi bikomeye Agatsiko gakomeje gukorera Abanyarwanda, ku ruhare kagize mu guteza jenoside yakorewe Abatutsi…..
Mu buryo bwa stratégie (diviser pour regner), Agatsiko k’Abassajya kahisemo kumvisha amahanga ko gaharanira inyungu z’Abatutsi, nyamara si ko bimeze! Nk’uko Paul Kagame ukuriye Agatsiko yagiye ashora abasilikari bakuru bose mu bikorwa by’ubwicanyi bw’urukozasoni, kugira ngo hatazagira uba umwere ngo abe yamusimbura, ni nako Agatsiko gakomeje gushuka Abatutsi badashishoza ko ubutegetsi ari ubwabo bonyine, ko igihugu ari icyabo bonyine,… kugira ngo biteranye n’abaturanyi babo b’Abahutu , kandi mu by’ukuri ntacyo bapfa ! Izo nzangano Agatsiko gakomeje kubiba mu Banyarwanda niba zidatahuwe ngo Abanyarwanda bige kuzigendera kure zizateza undi mwiryane urenze kure akaga twagize kugeza ubu !
Nimwiyumvire uko Major Micombero, uvuye mu Rwanda vuba, asobanura imikorere mibisha y’ubutegetsi bw’Agatsiko.


text:
Minisiteri nihe umurongo “babyeyi” z’amashuri zihabwa abayarereramo
Iyi nyandiko ni igitekerezo bwite cya RUKIRAMACUMU Nelson ukurikirana UMUSEKE.
Ijambo “babyeyi” uryumvise muri iyi minsi y’itangira ry’amashuri cyangwa igihe amashuri asozwa, rihita ritandukana n’ijambo Ababyeyi rizwi nk’abagabo n’abagore babyara abana, bafite inshingano zo kubarera no kubakuza.
Muri iyo minsi nkomojeho ‘babyeyi’ ivuga ibaruwa yandikirwa ‘Ababyeyi’ ahanini isobanura urutonde rw’ibikoresho nkenerwa umunyeshuri asabwa kuzana ku ishuri igihe atangira.
‘Babyeyi’ ihabwa abana iyo amashuri arangiye ahenshi, kugira ngo ababyeyi bitegure kuzabishyurira umwaka ukurikira bazi neza ibyo basabwa.
Ihabwa kandi ikohererezwa ababyeyi iyo abanyeshuri cyane abarangije umwaka wa gatandatu w’amashuri abanza bagiye gutangira mu wa mbere w’ayisumbuye, n’abarangije uwa gatatu w’ayisumbuye bagiye mu wa kane, bamaze kumenya ibigo bazoherezwamo nyuma yo kubona amanota bagize.
Babyeyi ibaye babyeyi
Kimwe mu byibazwa n’ababyeyi iyo babonye “babyeyi” ni itandukaniro rigaragara ku rutonde rw’ibisabwa ku banyeshuri bagiye gutangira mu kiciro kimwe, haba mu wa mbere cyangwa mu wa gatatu. Ibi cyane bigaragarira mu mashuri yigenga uretse ko n’aya Leta hari aho bitandukana.
Ibi kandi ntibigera gusa mu mashuri yisumbuye kuko no mu mashuri abanza hari aho usanga urwo rutonde.
Urwo rutonde si ikibazo. Ibiriho bitera kwibaza byinshi ndetse bigatera kwibaza ibishingirwaho. Ikigo kiratuma umwana ipaki y’impapuro z’isuku igizwe n’impapuro cumi n’ebyiri (12), ukibaza niba icyo kigo giteganya kuzarwaza indwara ziterwa n’umwanda nk’impiswi!
Hiriya ukabona ikindi cyatumye izo mpapuro esheshatu (6). Ahandi baratuma umwana amakayi 18 arimo atandatu y’amapaji 200 na cumi n’abiri y’amapaji 120, ahandi ugasanga batumye umwana amakayi 22 arimo amanini (registres) atatu (3) n’umubare runaka w’amapaji 200 cyangwa 120.
Ibyo ugasanga babikoze ku mwana utangiye uwa mbere w’ayisumbuye.
Ese integanyanyigisho y’amashuri yisumbuye si imwe? Ubwiyongere n’ubuke bw’amakayi byaba ari umwihariko w’ibigo bitanga andi masomo atarateganijwe? Ibyo byiyongeraho ko usanga rimwe na rimwe hari n’ibigo bitegeka ko ibikoresho bigurirwa ku ishuri aho umunyeshuri yiga.
Aho uzasanga abavuga ngo inzitiramibu uzayigurira ku ishuri amafaranga ibihumbi bitanu (5000Frw). Ese ibigo byagombye kwinjira mu bucuruzi bw’inzitiramibu?
Imwe muri “babyeyi” nabonye muri iyi minsi yo mu mashuri abanza, yarimo ahanditse ngo “football”!
Abana bo mu mashuri abanza basabwa gutanga ibihumbi bitatu (3000Frw). None se ayo mafaranga ni ayo kugura imyenda y’abakinnyi, imipira, inkweto…bo mu mashuri abanza?
Ese umwana wo mu mashuri abanza muri iryo shuri ategekwa gukina “football” gusa cyane ko ubwoko bw’imikino ari bwinshi?
Hepfo y’iyo “babyeyi” hariho indangamanota y’amafaranga ibihumbi bitanu (bulletin, 5000Frw). Iyi bulletin yaba ikozwe mu buhe bwoko bw’ibuye ry’agaciro?
Ayo mafaranga iyo uyakubye ukabara kuri buri mwana uyatanze usanga ari menshi cyane ugeraranyije n’ibyo asabwa gukoreshwa.
Ahandi naho utangiye asabwa umukoropesho mu wa mbere ndetse n’uje mu wa kane. Hejuru y’ibyo agasabwa n’isuka.
Rimwe na rimwe wareba ugasanga icyo kigo nta busitani gifite cyangwa indi mirima gihingamo. Wabara imyaka ishize babituma abanyeshuri ukabona ikigo cyagombye kuba gitunze iduka ry’amasuka n’imikoropesho bitagira icyo bikora.
Ese ayo masuka n’imikoropesho (nubwo yo kubera gukoropa amashuri n’ahandi ishobora kwangirika vuba), ari mu bubiko cyangwa uko umwaka utashye ataha ku isoko.
Ubwo nasomaga kuri Facebook nasanze hari undi na we wabyibajijeho.
Yagize ati “bavandimwe, hagize unsobanurira ibi bintu, ko njye ntabyumva: ni gute umunyeshuri atsindira amashuri, Leta ikamwohereza kwiga ahantu runaka, maze ishuri agiyeho, (yoherejweho), rikamuca amafranga yo kwiyandikisha? (…) Cyangwa se ugasanga amashuri aratuma abana amasuka, ibitiyo, … kandi buri mwaka. Koko umwana yamara isuka mu mwaka umwe, mu mirimo y’amaboko ya kinyeshuri? Ayo masuka ajya he? Munsobanurire ndabiginze.”
Haza kandi n’ikibazo cy’uduhimbazamusyi twa Mwalimu dutandukana, inama z’ababyeyi zigenerwa ‘contribution’ kuri rwa rutonde, iminsi mikuru y’ikigo n’ibindi. Ibi si ikibazo ubwabyo. Ariko se ni gute ku kigo kimwe mu Karere kamwe, gutangira k’umwana bitwara ibihumbi ijana na mirongo ikenda (Frw 190, 000) ahandi bigatwara ibihumbi ijana na mirongo itandatu (Frw 160, 000) ahandi bigatwara ibihumbi ijana na mirongo ine (Frw 140, 000).
Minisiteri igene umurongo uhamye inakurikirane
Mu by’ukuri ibigo byigenga ntibyagombye kuba ibyigenge ngo byumve ko bigomba “gukinira” ku babyeyi.
Ni yo mpamvu Minsiteri y’Uburezi nk’urwego rugena politiki y’uburezi, yagombye kugena umurongo ibi byo kugena amafaranga y’ibisabwa umwana utangiye mu kiciro cy’amashuri runaka bikorwamo, igihe uwo murongo waba udahari, waba uhari hakabaho ikurikiranabikorwa biciye mu bagenzuzi b’uburezi (inspectors) mu Turere.
Ibyo ari byo byose umwana utangiye amashuri yaba abanza, ay’isumbuye mu wa mbere no mu wa kane hari iby’ibanze asabwa. Aha rero byagombye kuba bimwe. Ku buryo “babyeyi” y’ibanze yagombye kuba isa hose.
Ibi ntibivuze ko yaba ari iy’amafaranga make cyangwa menshi. Ik’ingenzi ni uko ibyo abana basabwa byaba bimwe. Bikaba bizwi ko umwana utangiye ishuri yenda mu mwaka wa mbere w’amashuri yisumbuye atwara amakaye aya n’aya muri uyu mwaka cyangwa muri uyu ukurikiyeho.
Noneho inyongera zaba ku kigo iki cyangwa kiriya zikaba ari umwihariko wacyo; urugero, nk’ibigo by’Abihayimana byizihiza iminsi mikuru y’abitiriwe icyo kigo. Niba gishyizeho ayo mafaranga bikaba bizwi n’impamvu yabyo.
Utumye impapuro z’isuku (hygienic paper) akaba azi ko umwana azana enye (4) cyangwa esheshatu (6) ku gihembwe cyangwa se ipaki ku mwaka ni urugero. Ariko bikaba bimwe. Aho bishoboka umubyeyi akagira ibyo yizanira kuko gutegeka umwana kubigura ku ishuri bigaragara nk’ubucuruzi kuruta impuhwe zifitiwe ababyeyi cyane ko henshi ibiciro byabyo mu bigo bijya hejuru.
Nyamara ariko, hari abana bakabikuye bishobotse mu rugo (impapuro z’isuku, amasabune, umuti w’amenyo…) bitewe n’uko buri rugo rugena imibereho yarwo cyangwa se bakaba babigura ku mabutiki.
Gusa ikibabaje ni uko ku ibaruwa yayo yo ku wa 17/04/2018, Minisiteri y’Uburezi nyuma y’ubugenzuzi yagaragaje ko iki kibazo ikizi ndetse isa n’igifataho umurongo. Ariko biranga bigakorwa.
Ni ugupinga cyangwa ni ingufu nke mu gukurikirana?
Dore uko iyo baruwa yavugaga “Nshingiye ku byavuye mu bugenzuzi bwakorewe mu mashuri 55 mu Turere tugize Umujyi wa Kigali hagamijwe kureba amafaranga asabwa abayeyi (…), turasaba gukurikirana ibibazo bikurikira: Amashuri asaba amafaranga ababyeyi ariko hakaba nta nyandikomvugo y’inama y’abababyeyi yayemeje ndetse n’Akarere kakaba kataramenyeshejwe nk’uko byasabwe na Minisiteri y’Uburezi.
Amafaranga asabwa ku bijyanye n’ubwishingizi, agahimbazamusyi, ibizamini byo ku rwego rw’Akarere bitegurira abanyeshuri kuzakora ibya Leta (MOCK), kugura imodoka, kugura ibigega n’bindi (…) Minisisteri irasaba ko igikorwa cyose gisaba kongeza amafaranga yakwa ababyeyi mu mashuri yaba aya Leta, ay’abafatanya na Leta ku bw’amasezerano ndetse n’ayigenga, ko kigomba gutegurwa mu ntangiriro z’umwaka w’amahuri ndetse kikemezwa n’ubuyobozi bw’Akarere ishuri riherereyemo mbere y’uko bitangira gushyirwa mu bikorwa na Minisiteri ikabimenyeshwa mu nyandiko (…)”
(Iyo baruwa wayibona ku mugereka muri iyi nkuru).
Bigendeye kuri ibi, iki kibazo Minisiteri y’Uburezi yakagihagurukiye biciye mu bagenzuzi bayo baba mu Turere. Hakarebwa kare icyo amashuri akeneye ku buryo cyatumwa ababyeyi bitabavunnye. Kuko n’ubundi mu bigaragara, ibigo bifite “babyeyi” ziriho umurengera w’amafaranga sibyo bigaragaza kwigisha neza no gutsindisha benshi.
Ndetse ahenshi ubona nta n’impinduka zihari haba ku nyubako zazo, ireme ry’uburezi, imihemberwe myiza y’Abalimu n’abandi bakozi bahakora. Ahubwo hamwe hakanugwanugwa kunyereza umutungo.
Komite z’ababyeyi zireke kwemeza gusa
Ubundi komite z’ababyeyi zibereyeho kuba ikiraro hagati y’ubuyobozi n’ababyeyi ku kemezo gifatirwa abana kugira ngo imyigire yabo igende neza. Nyamara izi na zo zabaye baringa.
Ziza zisa naho zigiye kumenyeshwa ibyemezo byafashwe. Ntaho ubona zagaragaje inzitizi ku bintu runaka byafashweho ikemezo. Cyane ko hamwe na hamwe usanga abari muri komite hari amahirwe (avantages) bahabwa n’ibigo, birimo ko abana babo babyigamo bashobora kwishyura amafaranga make, igihe batarayabonera igihe abana babo ntibirukanwa nk’abandi n’ibindi.
Ibi bituma bicara aho “baha umugisha” ibyemezo byafashwe kuruta gufasha mu kubiha umurongo uhamye kandi ubereye bose.
Nasomye ahantu handitse ngo “niba ukeka ko ikiguzi cy’uburezi gihenze, uzatekereze no ku kiguzi cy’ubujiji maze ugereranye.”
Nibyo koko uburezi burahenze urebye ibibushorwamo. Ikigamijwe muri iyi nyandiko si ukugabanyisha ibigo amafaranga y’ishuri. Ahubwo ni uko habaho umurongo uhamye mu bisabwa ababyeyi n’abana, usa n’aho ujya kuba umwe ugatandukanwa n’umwihariko wa buri kigo.
Icyanditse gitumwa umunyeshuri mu ya “Babyeyi” kikaba gishobora gusobanurwa impamvu y’igiciro cyacyo aho gushyiraho, byo gushyiraho ibintu gusa.
Ibyo ari byo byose umubyeyi uremerewe n’ikigo kiremerewe byose bigira ingaruka ku mwana. Uwa mbere ashobora kwishyura nabi, umwana akiga nabi ndetse akaba yanarivamo. Ikigo na cyo gishobora kudaha abana ibyo kifuza uko cyabigennye.
Hagati aho mu kwirinda ko ibyo biba, Minisiteri y’Uburezi yagombye kugira inama ibigo cyane ibyigenga ngo bitaba “ibyigenge” kuko n’ubundi kwigenga kwabyo bitabibuza gukora ikizamini cyateguwe. Hejuru y’ibyo kandi baba abana barererwa mu bigo bya Leta baba abarererwa mu byigenga bose ni abana b’u Rwanda bahurira ku isoko rimwe ngo batange umusanzu babikesheje ibyo bize.
Guca akajagari kagaragara mu iyongezwa ry’amafaranga yakwa ababyeyi (1)
RUKIRAMACUMU Nelson


text:
None se prof arashaka ko abavuga ikinyarwanda bajya bahanwa (guhinga, kubikoreza amabuye …) nkuko byahoze cyera mu gifaransa? ahubwo niba twashoboraga kwigisha mu Kinyarwanda cyangwa mu kisswahili. Kuki se tugomba kuvuga indimi za Molière na Shakespeare? kuki bo batakwiga ikinyarwanda n’igiswahire? Uzajye muri Russie, buri wese azakuvugisha ikirusiya kabone n’aho yaba azi icyongereza cyangwa igifaransa ashaka ko nawe umenya ururimi rwe, no mu bushinwa niko bimeze. Ntabwo tugomba kuba imbata z’indimi z’amahanga. Tugomba kuzimenya kugira ngo dushobore kuvugana n’abanyamahanga ariko biba byiza n’abanyamahanga bashoboye kuvuga urulimi rwacu. Kuki se Kiliziya yageze aho ikareka gusoma misa mu kilatini?
Dr Muvunyi: Bamwe barangiza kaminuza batazi kwandika ibaruwa isaba akazi
Yanditswe na Mugisha Benigne
Muri make, HEC ivuga ko hari abanyeshuri barangiza kaminuza batazi kwandika ibaruwa isaba akazi, hakaba n’abarangiza kaminuza badashobora kuvugira mu ruhame mu Cyongereza, igasaba amakaminuza n’amashuri makuru kongera ingufu mu kwigisha Icyongereza, ibintu bisa n’ibitoroshye kuko Prof Tombola avuga ko ipfundo ry’ikibazo ari ukuba abanyeshuri bavuga Icyongereza ku ishuri gusa, bagera mu rugo bakavuga Ikinyarwanda.
Umuyobozi w’Inama Nkuru y’Amashuri Makuru na Kaminuza (HEC), Dr. Muvunyi Emmanuel, avuga ko hari abanyeshuri barangiza kaminuza batazi kwandika ibaruwa isaba akazi.
Usibye kunanirwa kwandika ibaruwa isaba akazi mu Cyongereza, Dr Muvunyi avuga ko bamwe mu banyeshuri barangiza kaminuza badashobora kuvugira mu ruhame mu Cyongereza.
Mu rwego rwo gushakira umuti icyo kibazo, Dr Muvunyi yasabye amashuri makuru na za kaminuza gushyiraho aho abanyeshuri bimenyerereza kuvuga Icyongereza.
Yabisabiye mu nama yahuje abayobozi b’amashuri makuru na kaminuza na HEC, mu rwego rwo kurebera hamwe ikibazo cy’ubumenyi buke bw’abanyeshuri mu rurimi rw’icyongereza.
Dr. Muvunyi yagize ati “Bimaze kugaragara ko bamwe mu banyeshuri barangiza kaminuza batazi kwandika ibaruwa isaba akazi, badashobora kuvugira mu ruhame mu rurimi rw’icyongereza, izo ni imbogamizi ziterwa n’uko abanyeshuri ndetse n’abarimu bahora bavuga Ikinyarwanda ku mashuri no kuba badashobora gusaba mu rurimi rw’icyongereza.”
Minisiteri y’Uburezi na HEC babwiye abayobozi bakuru ba Kaminuza kujya bagenzurira bugufi uko ururimi rw’icyongereza rukoreshwa, kuko ngo bigaragara ko rukiri ikibazo mu barangije amashuri.
Dr. Emmanuel Muvunyi avuga ko hashize imyaka 10 Icyongereza kigishwa mu mashuri uhereye mu yabanza, ayisumbuye na kaminuza ariko ngo usanga hakiri byinshi byo gukora kugira ngo abanyeshuri ndetse n’abarimu bagire ubumenyi buhagije mu rurimi rw’Icyongereza.
Yagarutse ku barimu ba kaminuza bigisha mu Kinyarwanda, avuga ko ari bo batiza umurindi abanyeshuri kutamenya ururimi rw’Icyongereza, aboneraho umwanya wo gusaba abarimu ko ibiganiro bagirana hagati yabo n’ibibahuza n’abanyeshuri byajya bikorwa mu Cyongereza.
Yagize ati “Usanga abarimu bigisha mu Kinyarwanda kuko ngo iyo bigishije mu Cyongereza abanyeshuri ntibasubiza, ariko iyo bavuze mu kinyarwanda ni bwo bavuga, ibi bigaragaza ko hari ikibazo cy’ururimi. Kaminuza zose zasabwe gushyiraho ahantu abanyeshuri bazaba bimenyereza kuvuga icyongereza, hazabaho n’ibiganiro ku buryo abanyeshuri bagira umuco wo kuvuga urwo rurimi.”
Yongeyeho ko hari abanyeshuri barangiza muri kaminuza bajya ku isoko ry’umurimo ugasanga ntibakora akazi neza, biterwa n’uko baba batarabonye ubumenyi.
Iyi nama yemeje ko hashyirwamo imbaraga ndetse hagashyirwaho amasomo umunyeshuri utazatsinda iryo somo ntage yimuka ngo ave mu mwaka umwe age mu wundi.
Dr. Muvunyi ashimangira ko hagiye kujya habaho ikizamini kidatangwa ku rwego rw’ishuri ahubwo gitangwa ku rwego rw’Isi, aho abanyeshuri bazasabwa kujya bagikora kandi bagitsinde.
Umuyobozi Mukuru wungirije ushinzwe Amasomo, Ubushakashatsi n’Imyigire muri Kaminuza ya UTB, Prof. Dr. Tombola Gustave, avuga ko ikibazo cy’ururimi rw’icyongereza mu mashuri gihera aho abana bize amashuri abanza no mu miryango iwabo kuko ari rwo bakoresha cyane.
Prof. Dr. Tombola avuga ko usanga umwana yirirwa ku ishuri yiga ururimi, ariko yagera mu rugo ugasanga atangiye kuvuga ikinyarwanda.
Agira ati “Imbogamizi zikunze kugaragara ni uko usanga umunyeshuri iyo avuye ku ishuri ajya mu rugo agatangira kuvuga ikinyarwanda, yagera hanze agahura na mugenzi we w’umunyarwanda bakavuga ikinyarwanda, iyo ni imbogamizi ihari.”
Yongeraho ko kuba u Rwanda rufite ururimi rumwe ari kimwe mu bituma abantu batita ku kumenya izindi harimo n’ icyongereza.
Ashimangira ko ibindi bihugu bivuga neza Icyongereza bigira indimi nyinshi, nk’aho usanga igihugu gifite indimi 400, bityo ururimi rubahuza rukaba urw’amahanga nk’icyongereza n’igifaransa.


text:
Nk’uko bikunze kuvugwa cyane ko hano mu Rwanda abasore bamwe na bamwe ngo bakundana n’abakobwa batabafitiye urukundo mu by’ukuri ahubwo bagamije kuryamana nabo, ngo abakobwa batari bake byaba bimaze kugaragara ko muri iki gihe bakundana n’abasore bishakira kuryamana nabo.
Umukobwa umwe yagize ati:” hari igihe rwose ubona umusore ukabona arakwizihiye kandi ukabona ibyo gukundana nawe ngo mube mwabana biri kure cyane ko bene uwo aba akundwa na benshi, bityo ukagerageza kumureshya ngo byibuze urebe ko yakwemera ko mwishimana mukaba mwanaryamana. Icyo gihe rero nta rukundo rurimo kuko hari n’ubwo uba uziko ari umugabo ufite umugore ariko ukumva kuryamana nawe ntiwabihara pe”.
Ikindi ngo abakobwa bakunda cyane abasore b’ibyamamare(aba stars) kuburyo usanga babirukaho ari benshi kandi bazi neza ko nta rukundo rw’igihe kirekire rwatuma barambana ruhari, ahubwo ari ukwishakira gusohokana nabo no kuryamana nabo mu gihe baba babibemereye.Abo ba stars ni nk’abanyamakuru, abaririmbyi ndetse n’anabyinnyi b’ibyamamare.
Twegereye umwe mu basore b’ibyamamare hano mu Rwanda uratashatse ko mazina ye atangazwa maze nawe agira icyo atubwira kuri iyi ngingo. Yagize ati: “ Kuva naba umuhanzi nkamenyekana, natangiye kubona abakobwa benshi bambwira ko bakunda indirimbo zanjye ndetse bakananyandikira nko kuri facebook bambwira ko bankunda bityo bifuza ko twasohokana, tukishimana ndetse bakanansaba kunsura aho mba ariko nkagerageza kubyitwaramo gake. Sinahamya ko babaga bankunze koko kuko hari n’ababimbwiraga batarambona amaso ku maso, batazi imico yanjye ndetse yemye batazi n’uko ngana. Njye mbona rero inkumi zikundira umungara n’amaraha wenda niyo mpamvu banakunda ibyamamare”.
Hari kandi umugore umwe wubatse twaganiriye atubwira ko bibaho cyane kandi buri wese byamubaho. Yakomeje agira ati: “ Njye simpamya ko ari abakobwa gusa ahubwo n’umugore wubatse afite urugo hari igihe abona umusore cyangwa umugabo umwizihiye akumva yifuje kuba yasohokana nawe bakishimana ndetse bakana banaryamana aramutse abimwemereye. Ibi ntibivuga ko uba wamukunze rero ahubwo nanbyita kumwifuza kandi ntimukumve ko abasore beza batabaho nk’uko bikunze kuvugwa ahubwo akenshi igitsina gore tugira ikintu cyo gushiriramo tukihangana”
Ese wowe wemera ko hari abakobwa bakundana n’abasore bishakira gusa ko baryamana? Ese ubundi ni iyihe mpamvu ituma abakobwa bakunda cyane abasore b’ibyamamare kandi abasore benshi badakunda kuba bahuza urugwiro n’abakobwa b’ibyamamare
Video Abakobwa Beza
Ngo abakobwa bo mu Rwanda nabo bajya bakunda abasore bagamije gusa kwiryamanira nabo
Nk’uko bikunze kuvugwa cyane ko hano mu Rwanda abasore bamwe na bamwe ngo bakundana n’abakobwa batabafitiye urukundo mu by’ukuri ahubwo bagamije kuryamana nabo, ngo abakobwa batari bake byaba bimaze kugaragara ko muri iki gihe bakundana n’abasore bishakira kuryamana nabo.


text:
Mu nkuru yacu yatambutse twabagejejeho, uburyo uyu mwana w’umuhungu witwa Biziyaremye Thomas yafashwe n’umurwayi budasanzwe aho yari yarabyimbye inda ,akababara cyane ndetse n’agahinda umubyeyi we yari afite nyuma yo kuba ari wenyine yari asigaranye akaba na we yari arwaye ubu burwayi bwatumaga benshi bavuga ngo aratwiite kandi ari umuhungu .Kuri iyi nshuro rero Thomas yafashijwe kuvuzwa ubu arabasha gukina n’abandi bana ndetse atangaza ko inda ye irimo kugenda igabanyuka.
Mbere y’uko uyu mwana afashwa ,umubyeyi we yari yasobanuye uko uyu mwana yafashwe n’ubu burwayi aho yavuze ko yafashwe afite imyaka 15 y’amavuko. Icyo gihe ngo yatangiye kubyimba amaguru, inda n’igitsina. Uyu mubyeyi yavuze ko icyo gihe yakoze ibishoboka byose ajya kuvuza umwana we ndetse ubushobozi bugeraho buramushirana, inzu yari afite atayigurisha ndetse ajya no guhingira abandi kugirango abone ubushobozi aza no gufashwa na Se wabo wa Thomas babana (Se wa Thomas yitabye Imana) bagakomeza gupfundikanya kugirango bazajyane umwana kwa muganga. Uyu mubyeyi yaje kujya kwa muganga kuvuza umwana we aho yagiye Kibagabaga nyuma akaza kujya na CHUK. Yavuze ko abaturanyi be bamubaga hafi bakamufasha mu kumugemurira mu gihe Se wabo wa Thomas yamufashaga kumwoherereza amafaranga yo kugura imiti.Yavuze ko yasabwaga amafaranga ibihumbi 40 byo guca mu cyuma(scanner),ariko ko arimo kuvomwamo amazi.Kuri ubu rero Thomas yabashije guhabwa ubufasha ubu akacyamuneza ni kose.
Amwenyura cyane Thomas yatangarije Afrimax Tv ko kuri ubu atangiye kugenda amererwa neza,ndetse na ya nda yari afite iragenda igabanyuka ,ndetse ko abasha gukina no kunama ntakibazo.Byari ibyishimo byinshi ku bo mu muryango we ubwo bakiraga inkunga bagenewe.Mama w’uyu mwana yavuze ko babonye umuterankunga w’umuzungu aho arimo kumufasha kuvurwa ,ndetse ashimira ko imiti barimo kumuha itandukanye niyo yahabwaga mbere ndetse ko irimo kumufasha .Umubyeyi wa Thomas yashimye cyane abamubaye hafi ndetse nabakomeje kumuha inkunga ngo umwana we avuzwe.


text:
[wptab name=’Isomo: 1 Timote 4′]
Isomo ryo mu ibaruwa ya mbere Pawulo intumwa yandikiye Timote 4,12-16
Nkoramutima yanjye, ntihazagire ugusuzugurira ko ukiri muto. Ahubwo uzabere abayoboke urugero, ari mu magambo, ari mu migenzereze, mu rukundo, mu kwemera, no mu budakemwa. Mu gihe ugitegereje ko nza, ihatire gusoma Ibyanditswe bitagatifu, ushishikarize abandi kugenza neza kandi utange inyigisho. Ntuzarangarane ingabire y’Imana ikurimo, ya yindi wahawe igihe ugaragaweho n’ubuhanuzi, maze urugaga rw’abakuru b’umuryango rukakuramburiraho ibiganza. Ibyo ngibyo bishyireho umutima, ubyibandeho rwose, maze uko ujya mbere bigende bigaragara mu maso ya bose.
Ihugukire ubwawe, uhugukire n’umurimo wawe wo kwigisha; ube indatezuka kuri izo nama nkugiriye. Nugenza utyo, uzikiza wowe ubwawe, ukize n’abandi bose bagutega amatwi.
[/wptab]
[wptab name=’Zaburi ya 110(111)’]
Zaburi ya 110(111),7-8a, 9, 10
Ibyo akora byose birangwa n’ukuri n’ubutungane,
amategeko ye yose akwiye kwiringirwa.
Yashyiriweho abo mu bihe byose
Uhoraho yazaniye umuryango we ikiwubohora,
agena rimwe rizima imiterere y’Isezerano rye.
Izina rye ni ritagatifu, kandi rigatera ubwoba.
Intangiriro y’ubwenge ni ugutinya Uhoraho;
abagenza batyo bose ni bo inararibonye.
Ibisingizo bye bizahoraho iteka ryose.
[/wptab]
[end_wptabset]


text:
Kimwe n’ubundi burwayi bwinshi, bumwe mu bwo mu mutwe buravurwa bugakira, ndetse hari ubwo umuntu ubufite ashobora gukomeza kubana n’abandi kandi ari muzima, rimwe na rimwe akaba afata imiti imufasha kurushaho kumererwa neza no gukomeza kubaho mu buzima busanzwe.
Icyakora bamwe mu babana n’ubu burwayi, bavuze ko nubwo bafite ubushobozi bwo gukomeza kubaho ubuzima busanzwe, iyo bagenzi babo babimenye bashobora kubahohotera, ku buryo hari abirukanywe mu kazi bitewe n’iyo mpamvu.
Nkurunziza Aimable ni umwe mu bahuye n’icyo kibazo, aho yahejwe n’umuryango we nyuma yo kuvumbura ko abana n’uburwayi bwo mu mutwe, nubwo imiti afata ituma ashobora gukomeza ubuzima busanzwe nta kibazo.
Yagize ati "Ubu singira aho kuba kuko nahejwe n’umuryango wanjye, kandi ufite ubushobozi bwo kuba wamfasha nkabona aho kuba, ariko ntabwo mfite ubwo burenganzira.”
Mugenzi we utifuje ko amazina ye atangazwa, yavuze ko yacishirije ishuri atarangije kaminuza ubwo yigaga mu mwaka wa mbere wa kaminuza.
Yagize ati “Ubwo natangiraga kugaragaza ibimenyetso by’indwara zo mu mutwe, nari mfite imyaka 16 gusa. Nari nkiri umwana ariko data yampaye akato, nkajya ndwara nkaremba kuko nta miti nafataga, ubwo nahitaga mpagarika ishuri, nazoroherwa nkarisubiramo, ibyo bikagenda bigira ingaruka mbi ku myigire yanjye.”
Nyuma ni bwo yagiye kwiga imyuga mu bijyanye n’amahoteli ariko ahantu hose yakoraga, iyo bamenyaga iby’uburwayi be bahitaga bamwirukana kandi nta hantu afite ho kujya kuba kuko yari yaravuye iwabo.
Ubu buzima bugoye bwaje gutuma ashukwa n’abagabo bamutera inda ndetse aza kubyara, gusa nyuma aza kumenya ko ashobora gutangira gufata imiti ishobora kujya imufasha mu gihe yagize ibibazo by’uburwayi.
Iyi miti yatangiye kuyifatira mu bitaro byita ku bafite uburwayi bwo mu mutwe biri i Ndera, ndetse ubu ameze neza, nubwo hari abamenya ko afata iyo miti bakamuha akato.
Yagiriye Abanyarwanda inama, avuga ko “Indwara zo mu mutwe ni indwara nk’izindi, ziravurwa zigakira kandi ibyo ni ibintu bibaho cyane. N’iyo zitakira, abarwayi bazo bashobora gukomeza kubaho bafata imiti kandi ikabagirira akamaro, ntabwo ari byiza kubaha akato no kubaca mu muryango kuko ibyo bishobora kubongera uburemere bw’uburwayi bwabo. Biba byiza kubaba hafi, ukabumva, ukabera ko muri kumwe muri byose kandi ukabaha urubuga bakisanzura, ibyo bintu byafasha umurwayi cyane.”
Umuyobozi w’Ishyirahamwe ry’Abafite Uburwayi bwo mu Mutwe mu Rwanda, Umutesi Rose, yavuze ko bari gukora ubushakashatsi bugamije kumenya neza umubare w’abafite uburwayi bwo mu mutwe, abafata imiti n’abayikeneye, hakazanarebwa ku mbogamizi bahura nazo mu buzima bwa buri munsi.
Yasobanuye ko hari ibirego bajya bakira by’abarwayi bo mu mutwe bahohotewe kubera uburwayi bwabo, avuga ko babashakira ababunganira mu mategeko kugira ngo barenganurwe.
Ku mpuzandengo, Abanyarwanda 20,5% babana n’uburwayi bwo mu mutwe butandukanye, ariko iyo bigeze ku barokotse Jenoside yakorewe Abatutsi mu 1994, iyo mibare irazamuka, ikikuba gatatu cyangwa kane.
Buri tariki ya 10 Ukwakira, Isi yizihiza Umunsi Mpuzamahanga wahariwe abafite uburwayi bwo mu mutwe, aho mu Rwanda ufite insanganyamatsiko igira iti ‘Hari icyizere nyuma yo gusanganwa uburwayi bwo mu mutwe. Leta dushake ubuvuzi.’
Mu Rwanda, abagore ni bo bibasirwa n’uburwayi bwo mu mutwe kurusha abagabo, mu gihe abatuye mu mijyi ari bo bagerwaho nabwo cyane kurusha abatuye mu bindi bice by’igihugu.
Kugeza ubu mu Rwanda hari gukorwa ubukangurambaga buzamara amezi atatu, bugamije gushishikariza abantu kwita ku burwayi bwo mu mutwe.
Ubu burwayi buvurwa kuri mituweli, ndetse ku bigo nderabuzima hamaze koherezwa abaganga bafite ubumenyi mu kuvura ubu burwayi.


text:
Kuri uyu wa Kabiri tariki ya 02 Werurwe 2021, mu rugo rw’ibanga ry’Amahoro muri Diyosezi ya Cyangugu mu karere ka Rusizi, mu muhango wo gushyingura Padiri Ubald Rugirangoga, ubuhamya n’amateka byaranze ubuzima bwe byarijije benshi mubari bawitabiriye, ndetse n’abawukurikiranye hifashishijwe ikoranabuhanga.
Ni umuhango wabanjirijwe n’igitambo cya misa cyatuwe na Nyiricyubahiro Musenyeri Celestin Hakizimana, umushumba wa Diyosezi ya Gikongoro n’umuyobozi wa Cyangugu, giturirwa muri Kiliziya yubatswe na Padiri Ubald mu rugo yise Ibanga ry’amahoro. Ni mumuhango wari witabiriwe n’abo mu nzengo zitandukanye harimo iza Kiliziya ndetse n’iza Leta zari zihagarariwe n’umuyobozi w’Akarere ka Rusizi.
Mu buhamya bwatanzwe n’umuvandimwe we Rugwizangoga Revelien, yavuze ko usibye kuba yari umuvandimwe we yari n’umubyeyi we ndetse akaba n’inshuti magara, by’umwihariko akamubera umujyanama wihariye kubera ubunararibonye yari afite mu buzima.
Yagize ati” kubona imbaraga zo kugira icyo mvuga biragoye, ariko Padiri Ubald Rugirangoga umuvandimwe wanjye, mukuru wanjye, sinamufataga nk’umuvandimwe gusa, kuko yari Data akaba na Mama, akaba inshuti yanjye ariko by’umwihariko akambera umujyanama kuko afite byinshi azi k’ubuzima. Akenshi twaraganiraga akanyigisha byinshi kandi byangiriye umumaro.”
Rugwizangoga wavuze nk’uhagarariye umuryango wa Padiri Ubald Rugirangoga yavuze bimwe mu byaranze ubuzima bwe harimo guca bugufi no gutanga imbabazi.
Yagize ati” Padiri Ubald Rugirangoga ni mwene Kabera Jack na Mukarihamya Anisie, avukana n’abana batatu nawe wa kane, muri abo bane ubu abasigaye turi babiri gusa, njyewe Rugwizangoga Revelien ndetse na mushiki wanjye Pascasie Nyampundu, kuko undi umwe yishwe muri Jenoside yakorewe Abatutsi mu 1994, na Ubald utabarutse muri uyu mwaka wa 2021. Data yari umwalimu mu mashuri abanza, aza kwicwa mu 1963 azize amacakubiri yari ariho icyo gihe Ubald yari afite imyaka 7 y’amavuko.”
Akomeza ati” Ubald mu buzima bwe yaranzwe no gutanga imbabzi, ndetse kwigisha ubumwe n’ubwiyunge. Benshi bamuzi nk’umunyampuhwe, ariko bajye bongeraho ko yari umuntu ukunda kubaka insengero, kuko naha yasomewe misa ari Kiliziya yubatse, ndetse no muri Paruwasi gatorika ya Mushaka yahubatse iyindi. Nyuma ya Jenoside yakorewe Abatutsi mu 1994, Ubald yareze abana benshi, ababera umubyeyi ndetse abisbyurira ishuri kuburyo ubu bamwe bavuyemo abagabo n’abagore beza.”
Nkuko kandi byatangajwe n’umuyobozi w’Akarere ka Rusizi bwana Kayumba Ephrem, yavuze ko Padiri Ubald yari umuntu ukunda gukora ibintu byose mu mucyo kandi agakunda gufatanya n’inzego za leta, bityo ko igihugu n’abakirisitu muri rusange bahombye umuntu w’intwari.
Yagize ati” mbere yuko ajya muri Amerika yarampamagaye ambwira ko ashaka ko nzamusura mu rugo rw’ibanga ry’Amahoro, akanyereka umushinga ari gutegura, kandi ko yatangiye kuwutegura ntaraba umuyobozi w’akarere. Muri rusange yari umuntu ukunda gukorera mu mucyo kandi agakunda gufatanya n’inzego zitandukanye harimo n’inzego bwite za leta. Buri muntu yakwibaza ati ese nubwo ntari padiri cyangwa se ndi we, ni iki nakora kugira ngo Padiri Ubald azahore yibukwa? Icyo nababwira ni uko twese nk’abakirisitu ndetse n’inzego bwite za leta tubuze umuntu w’intwari.”
Uyu muhango wari witabiriwe n’abantu bake barimo inshuti n’abavandimwe ndetse n’abayobozi mu nzego zitandukanye, wasojwe no gushyingura mu cyubahiro Padiri Ubald Rugirangoga, aho yashyinguwe ku gasozi k’ibanga ry’amahoro mu karere ka Rusizi muri Diyosezi Gatorika ya Cyangugu. Yatabarukiye muri leta zunze ubumwe za Amerika azize ingaruka za corona virus, atabaruka afite imyaka 66 y’amavuko, akaba yaritabye Imana tariki ya 08 Mutarama 2021.
Umunyamakuru w’Isezerano.com , kuva mu 2020 . Yize Itangazamakuru n’itumanaho (Journalism and Communication ) muri Institut Catholique de Kabgayi .
Amaze imyaka 2 , mu mwuga w’itangazamakuru .


text:
Kacyiru: Abakora umwuga w’ububumbyi ntibakozwa iby’amoko
Mu gihe byakunze kuvugwa ko abo amateka agaragaza ko basigaye inyuma batsimbaraye ku izina bahoranye ariryo ABATWA, abakorera Kacyiru bo bavuga ko bazi ububi bwo kwitwa ubwoko runaka kandi bakaba bahitamo kwitwa abanyarwanda nk’abandi.
Ibyo babibwiye ikinyamakuru Intego ku wa 03 Kamena 2019 ubwo cyasuraga iyo koperative mu rwego rwo kumenya icyo aba baturage bavuga ku bumwe n’ubwiyung bw’abanyarwanda.
Gatera Jonathan, Perezida wa Koperative y’ababumbyi bakoresha ikoranabuhanga yitwa Moderne poterie, avuga ko yavukiye I Kigali mu gihe abanyarwanda bari bugarijwe n’amacakubiri, ariko ubu akaba asanga amoko atari iturufu umuntu arisha muri iki gihe cy’ubuyobozi bwiza.
yahise akomoza ku bushakashatsi bwakozwe n’Umuryango Ibuka, bwagaragaje ko ikibazo cy’amacakubiri ashingiye ku moko mu Rwanda gihari, ariko Gatera avuga ko atari ikibazo cy’Abatwa gusa ko ahuwo n’andi moko mu Rwanda yugarijwe n’icyo kibazo.
Gushyingiranwa biracyari ikibazo
Ku bijyanye n’uko bamwe mubo amateka agaragaza ko basigaye inyuma bahabwa akato, Gatera yabwiye Intego ko ibyo abibona gusa mu gushyingiranwa kuko ariho hakiri ikibazo, ariko ngo kuko abanyamuryango ba koperative yabo bishoboye ntabwo bakunze guhabwa akato, keretse bamwe biheza ku giti cyabo.
Kubwe asanga abanyarwanda bakwiriye kureba ibintu by’amoko ati” Amoko abantu bayihorere bareke twitwe abanyarwanda, ahubwo n’abagitsimbaraye ku mazina Abatwa, abayobozi nibabegere babibakangurire babasobanurire impamvu ayo mazina ari mabi. Gato gato abantu bazagenda babyumva”.
Abanyamuryango nabo bemeza ko ivangura ryagabanutse
Nyirabarigira Amina, umubyeyi w’abana 3 ufite imyaka 40, ni umwe mubo amateka agaragaza ko basigaye inyuma, avuga ko yabyirutse mu mujyi wa Kigali mu Murenge wa Kacyiru, Akagari ka Kibaza, mu Mudugudu wa Inyanga, ariko ngo ntiyize kubera ibibazo by’amoko byari mu Rwanda.
Agira ati “Data yagerageje kutujyana kwiga, ariko abandi bana banga kwigana natwe kuko twari Abatwa” akomeza avuga ko ubu abana be bose biga kandi ntawe ubaha akato, dore ko banatsinda neza mu ishuri.
Avuga ko myaka yashize yajyaga ahantu ntabe yasangira n’abandi, kuko babahaga isahani ukwabo mu gihe abandi basangira, ibyo abiheraho ashimira president Kagame Paul kuko yakuyeho amoko.
Amina avuga ko nubwo ubuzima bwe bugoye ariko agerageza kubaho, cyakora kugira ngo abone ibyo agaburira umuryango w’abantu batanu dore ko atunzwe n’akazi ko kubumba, kandi kakaba katagira amafranga menshi.
Ababazwa n’iyo bavuga bene wabo nabi
Uyu mubyeyi uba mu kiciro cya 2 cy’ubudehe, avuga ko atuye ahantu adaturanye n’abo mu miryango ye, cyakora ngo nta muntu umwerekako amuha akato, ngo nyamara mu biganiro by’abaturanyi be akenshi bavuga ko banena abatwa, ko basa nabi, ko batasangira nabo n’ibindi, aho atunga agatoki n’abayobozi bagwa mu mutego wo kwita abantu abatwa/kazi.
Avuga ko we kubwe asanga kuba umuntu asa nabi bidasobanuye ko ari umutwa, kuko ari no mu yandi moko, nyamara iyo undi asa nabi ntabwo bemera ko ari umunyarwanda mwene wabo, bavuga ko ari umutwa.
Cyakora ngo we iyo abyumvise arisekera kuko nta kindi yabikoraho.
Aha yaduhaye urugero rw’umugabo wari mu kabari mu ijoro akamubwira ngo akeneye ko aza akamuvura umugongo, ibintu byamubabaje cyane cyakora akamuha gasopo kandi kuva icyo gihe ngo ntibirasubira.
Koperative ibafasha iki?
Amina avuga ko muri koperative bahabwa udufaranga kabiri mu mwaka, two kwikenuza cyane cyane iyo begereye iminsi mikuru, ko ariko bba bafite ibyo bikorera ukwabo ku ruhande kugira ngo batunge imiryango yabo, kandi rimwe na rimwe Koperative ishobora kubabonera nk’ikiraka bityo bakabonamo udufaranga n’ubwo atari menshi.
Ibi kandi twanabibwiwe na Gatera umuyobozi w’iyo koperative aho avuga ko ikintu bafasha abanyamuyango babo, ari ugukorera hamwe no kwiga guhanga udushya mu mibumbire, no mu gihe babonye ikiraka, buri munyamuryango abonaho amafranga kandi n’ugize ikibazo baramuguriza akazishyura nyuma.
Kubumba ntibisaba ubwoko runaka
Flavia Everman, umunyamerika uva muri leta ya Missouri akunda kubumba kuko bimushimisha, ariko mu bisanzwe ni umwarimu. Twamusanze kuri iyo koperative ubwo yari mu kiruhuko mu Rwanda, abwira ikinyamakuru Intego ko akazi ko kubumba ari akazi kiyubashye iwabo, ko abantu benshi bagakora bidashingiye ku moko, ndetse ko abenshi babona ari ubugeni (Arts) bwo ku rwego ruhanitse, akaba ariyo mpamvu aza mu Rwanda yazanye bimwe mu bikoresho byifashishwa mu kubumba kandi bikurura ba mukerarugendo n’abaguzi bitewe n’icyo ubumbye cyane cyane nko kumbumba inyamaswa (Utunyamasyo, Ingagi, Intare) n’ibindi bigaragaza umuco nyafurika, aho avuga ko ububumbyi ushobora no kwifashisha Youtube ukabwiga kandi bukakugirira akamaro.
Gatera nawe yabigarutseho aho yagaragaje ko iyi koperative ifite ababumbyi 55, ariko bose akaba atari abo amateka garagaza ko basigaye inyuma, ko ahubwo bavanze n’abandi banyarwanda kandi ko batahiriza umugozi umwe.
Bwana Ingabire Alexis ukorera umuryago w’ababumbyi bo mu Rwanda COPORWA, asinzwe ubukungu n’iterambere muri uwo muryango, ni nawo muryango washinze iyo koperative, yatubwiye ko iyo koperative yabagejeje kuri byinshi aribyo byabagejeje ku bibumbano bigezweho mu mujyi wa Kigali
coporwa rero niyo ikurikirana imigendekere ya Koperative, bareba imikorere n’iterambere ryabo.
Iyo bazanye n’abaterankunga birabafasha cyane kandi nawe ku rundi ruhande babakorera publicite abakiliya bakiyongera kandi abantu bakabayoboka cyane.
Komezusenge Jimmy


text:
Karongi: Imiryango yimuwe ahahinzwe icyayi yatujwe bigezweho
Yanditswe na DUSINGIZUMUREMYI VESTINE
Imiryango 140 y’abaturage bimuwe ku butaka bwahinzweho icyayi mu murenge wa Rugabano mu karere ka Karongi, yatujwe mu mudugudu w’ikitegererezo wa Ngoma, ufite ibikorwaremezo by’ibanze bizabafasha kugira imibereho myiza no kwiteza imbere.
Aba baturage batujwe mu kiciro cya mbere cy’uyu mugudugu kigizwe n’inzu 35 ariko buri imwe igatuzwamo imiryango 4, zose hamwe zatwaye amafaranga y’u Rwanda miliyoni 182. Biteganyijwe ko muri uyu mudugudu hazubakwamo izindi nzu 40, ukazatuzwamo imiryango 320 muri rusange.
Umuyobozi w’Akarere ka Karongi Ndayisaba François, avuga ko uyu mudugudu ari igisubizo ku mibereho myiza y’abaturage ndetse n’iterambere ryabo. Yagize ati “Uyu mudugudu ufite amazi, amashanyarazi, amashuri y’inshuke, Poste de santé, irerero, aho guhinga no kororera, inzu y’imyidagaduro, ibigega by’amazi, hazubakwa na banki.
Ibyo bizahindura imibereho y’abaturage kuko ibibazo bahuraga nabyo byo kubura amashuri hafi, aho bivuriza, ntibizongera kuko bizaba bibegereye”.
Minisitiri w’Imicungire y’Ibiza n’impunzi, Jeanne d’Arc De Bonheur, yasabye abaturage batujwe muri uyu mudugudu kubyaza umusaruro ibikorwaremezo biri muri uyu mudugudu, bagaharanira kwiteza imbere.
Yagize ati “Urubyiruko mukure amaboko mu mifuka kuko baravuga ngo udakora ntakarye, mukore muteganyirize ejo hazaza, kuko niba ntaho ugana nta n’aho uzageza igihugu cyawe.
Mwohereze abana banyu mu mashuri mwumve ko kwiga k’umwana ari inshingano zanyu. Uyu mudugudu muwufate neza muwugirire isuku, mwirinde kuba mwahagurisha cyangwa ngo muhakoreshe ikindi cyose kinyuranye no kuhatura.”
Mu muhango wo gutaha ku mugaragaro uyu mudugudu kandi hatanzwe inka 20 zizafasha abawutujwemo kubona ifumbire n’amata, kugira ngo bagire imibereho myiza.
Ayinkamiye Eugenie, umwe mu batujwe muri uyu mudugudu, yavuze ko bashimira cyane Leta yabatekerejeho, ikabubakira umudugudu nk’uyu mwiza, aho bafite ibikorwaremezo hafi yabo.
Biteganyijwe ko muri rusange uyu mudugudu w’ikitegererezo uzatuzwamo imiryango 320, ukaba wubatse mu buryo imiryango 4 ituzwa mu nzu imwe (4 in 1). Inzu buri muryango wahawe igizwe n’ibyumba bitatu, uruganiriro, ubwogero, ubwiherero n’igikoni.


text:
by http://urukundo.info
Akenshi bijya bishoboka ko umukobwa mwiza, wize, ukora cyangwa ukomoka mu muryango muzima n’ibindi usanga afite imyaka ibarirwa muri 30 na 40 nta mugabo, rimwe na rimwe nta n’umusore bafitanye gahunda yo kurushinga.
Iyo bigeze aha ni bwo abantu batangira kujujura uko bamubonye atambuka bavuga ko yagumiwe.
Biragoye kwemeza imyaka runaka umukobwa ageza agahita ashyirwa mu cyiciro cy’abagumiwe kuko buri muntu abiha inyito bitewe n’imyumvire ye.
Muri imwe mu miryango Nyarwanda, iyo umukobwa arangije kaminuza, usanga bamubaza bati ko nta muntu utwereka? Abandi bati fiyanse ari hehe? N’ibindi bibazo bisa n’ibyo biganisha ku ngingo y’ubukwe.
Uko imyaka yicuma ni ko umukobwa agenda yitakariza icyizere
Nyamara ariko igisekeje ni uko hari igihe bishobora guturuka ku babyeyi babaza ibibazo bangiranye umwana wabo iminsi yose yo kubaho kwe, baramuhaye amabwiriza y’uko badashaka na rimwe kuzamubonana n’abasore, ko abasore ari abantu babi, ko bazamwangiriza ubuzima, ko bamubeshya, n’ibindi byinshi kabone n’iyo yaba ari umukobwa mukuru.
Uku gufungirana umwana cyane no kumwangisha abasore ni kimwe mu bishyirwa mu majwi ko byaba intandaro yo kugumirwa ku mukobwa. Gusa abenshi mu bavuganye na IGIHE bemeza ko nta myaka izwi ihari ishinja umukobwa kugumirwa.
Nyuma yo kubakusanyiriza bimwe mu bitekerezo byatanzwe n’abantu batandukanye, abenshi bemeza ko abakobwa bagumirwa akenshi ari bo ubwabo baba babigizemo uruhare.
Dore bimwe mu bitekerezo byatanzwe mu biganiro umunyamakuru yagiranye n’abantu batanukanye bishimangira uruhare rw’abakobwa mu kugumirwa kwabo (abenshi amazina yabo yarhinduwe):
Ujeneza: “Iyo biyemeye bishobora kubaviramo kugumirwa”;
Umugisha: “Kwishyiramo ishusho y’umusore bazabana (akenshi usanga itanabaho) hanyuma agakomeza ategereje, amaso nayo agahera mu kirere nyine kuko aba ategereje ‘un type parfait’ (umuziranenge) kandi mu by’ukuri ntawubaho.”
Muhire: “Akenshi biterwa n’uko umukobwa yiyumva. Hari igihe umukobwa yumva ko ari mwiza cyane maze akiha kujya apinga abatypes (basore baza kumutereta) kandi wenda abo apinga ari bo bari ku rwego rwe ngo ategereje ama ‘bon gars’ (abasore b’agatangaza), bikarangira asanze yaripashije muremure (yaribeshye), agahita aririmba urwo abonye!”
Mbabazi: “Akenshi biterwa no gushaka ibikurenze, kutishimira uwo uriwe bigatuma wanga abo muri mu cyiciro kimwe utegereje abandi nabo batagushaka”.
Gisele: “Njye nzi ko akenshi abakobwa bafite amafaranga menshi ari bo bakunda kubura abagabo”.
Nteziryayo: “Ku kigereranyo cya 100% ariko wenda ntakabije 80%; abakobwa bagiramo uruhare mu kugumirwa kwabo kuko babenga cyane bategereje wa wundi uzaza hari uko ameze, afite Carina cyangwa Prado (ubwoko bw’imodoka); bikazarangira atababonye ahubwo yemera babandi baciriritse”.
Hari abakobwa bisohokana ahantu hakomeye bigatuma abasore babatinya
Festus: “Abakobwa batekereza ko abahungu ari bo bagomba gufata iya mbere mu rukundo kandi nyamara nta muhanga mu rukundo. Mwikwihagararaho”.
Mu gusubiza Festus, uwitwa Bijoux yahise agira ati “Festus ndashaka nkubaze, wowe umukobwa akubwiye ko agukunda ntiwahita umuca amazi? Non, tugomba kwihagararaho.”
Godwin yunzemo ati “Ni ibintu byiza kwihagararaho ariko ugasiba gukabya cyane ubundi uca amazi umuntu bitewe n’uko aje.”
Nyuma y’impaka nyinshi zatejwe no kuvuga ko umukobwa wakunze nawe ashobora kubibwira umuhungu, bamwe bavugaga ko uyu mukobwa yaba atagira isoni, abandi bakavuga ko umukobwa nawe ari umuntu kandi ashobora gukunda, abandi nabo bavuga ko uyu mukobwa utinyuka kuvuga ko yakunze ataba abibwira umusore umwe gusa ahubwo yaba abibwira benshi;
Munezero yagize ati: “Ariko se umukobwa arakundwa, ntakunde? Uyu muco ni uwa kera ku mwaduko w’abazungu ngo bagendaga mu kirago mpaka mu cyumba! Abakobwa ni imbuto y’urukundo kandi akubwiye ko agukunda, si ukwica umuco ahubwo ni ukuwukomeza kuko umuco urangwa no kurukomeza… Gukunda si umwihariko ni impano twahawe twese.”
Mu biganiro bitandukanye umunyamakuru yaganiriye n’abantu bakuze bafite ubunararibonye, bagaragaza ko hari igihe abakobwa banagumirwa kubera ko bagiye babeshywa kenshi bagera aho bagacika intege zo gukomeza kuvugana n’abandi kuko babishisha ko na bo ari indyarya.
Video Abakobwa Beza
Hari abakobwa bagumirwa babigizemo uruhare rukomeye
by http://urukundo.info
Labels: inama z'urukundo


text:
Umunsi mwiza ku bari n’abategarugori. Kuri uyu 08 Werurwe 2019 u Rwanda rwifatanyije n’Isi yose mu kwizihiza umunsi wahariwe abagore wizihizwa buri mwaka. Ni umunsi wahuriranye no kuzirikana agaciro ku mugore mu muryango mugari n’uruhare rwe mu rugendo rw’iterambere rwa buri gihugu.
U Rwanda rwahaye rugari umugore mu mirimo itandukanye. Ingero ni nyinshi z’abagore b’icyitegererezo biteje imbere. Bagira uruhare rukomeye mu bucuruzi, sinema, uruganda rw’umuziki, Ikoranabuhanga, Ubuvuzi, Siyansi, Ingendo zo mu kirere, gusigasira umutekano w’Igihugu, mu Inteko Nshingamagateko y’u Rwanda n’ahandi henshi bashimirwa umuhate wabo; ikirenze kuri ibyo batanga.
Imibare igaragaza ko abagore bari mu Nteko Nshingamagateko y’u Rwanda bageze kuri 61.25%. Uko imyaka ishira indi igataha abagore bagiye bitinyuka bagera no mu ruganda rw’umuziki banyura benshi mu bihangano bitandukanye bakora. Mu kiganiro INYARWANDA yagiranye na bamwe mu b’abagore n'abakobwa b’amazina azwi mu muziki nyarwanda bavuze igisobanuro cy’uyu munsi kuri bo. Batanze ubutumwa ku bakobwa n’abagore bizihiza uyu munsi ndetse n’icyo babasaba.
Uzamberumwana Oda Paccy wamamaye nka Oda Paccy wabiciye mu ndirimbo ‘Ibyatsi’:
Oda Paccy avuga ko uyu munsi utuma yongera gutekereza ku bushobozi abagore bafite. Ashimangira ko uyu munsi ukwiye gufasha abagore gukomeza gutekereza ku rugendo rw’iterambere no kwibuka ko badakwiye kwitinya.
Ati “Icyo uyo munsi uvuze kuri njye ni umunsi mfata nk’uwo kwibuka ubushobozi abagore dufite. Ni umunsi wo kwitekerezaho mu buryo bwo kwiteza imbere ndetse no guteza imbere igihugu no kwibuka ko tudakwiriye kwitinya. Icyo nabwira abari n'abakobwa uyu mwaka utubere uwo kwaguka, gutinyuka no gukora, guhaguruka.”
Umunyamuziki Ingabire Butera Jeanne d’Arc wamamaye nka Knowless:
Kuri Knowless uyu munsi uvuze agaciro umugore yasubijwe ashingiye ku kuba mu bihe byatambutse umugore nta jambo yagiraga. Yishimira ko 60% by’abagore bari mu Nteko Nshingamategeko y’u Rwanda, ngo ni umwanya mwiza wo kwitekerezaho no gusigasira agaciro umugore yasubijwe.
Aganira na Nsengiyumva Emmy wa Inyarwanda.com Knowless Butera yagize ati « Umunsi w'abari N'abategarugori, uvuze byinshi. uvuze agaciro umwari cyangwa umugore yasubijwe, kuko mu bihe byashize umugore nta gaciro yarafite ndetse kwishyira ukizana kwe kwari ntako.
“Ariko ubu kuba byo nyine mu nteko nshinga mategeko yacu 60% byayo ni abagore ni icyerekana agaciro umugore yasubijwe katagereranywa. Uyu munsi rero ni umunsi wo kwishimirwa ariko ukanarushaho kutwibutsa ko tugomba gusigasira ako gaciro twahawe, dukora neza twubaka igihugu cyacu ndetse n'umuryango Nyarwanda.”
Ubutumwa bwa Tonzi ku munsi w'abagore
Tonzi wamamaye mu ndirimbo ‘Humura’ akaba umwe mu bahanzikazi bakunzwe cyane mu muziki wo kuramya no guhimbaza Imana yabwiye Inyarwanda.com ubusobanuro kuri we bw’umunsi w’abagore. Yagize ati: "Umunsi mpuzamahanga w’abagore ni umunsi mwiza. Ndabanza nifurije umunsi mwiza abadamu bose n’abakobwa n’umuryango muri rusange. Ni umunsi ufite icyo uvuze n’ubwo iminsi yose Imana yayiduhaye kugira ngo tuyikoreshe ariko hakabaho umunsi w’umwihariko w’abadamu.”
Tonzi yasabye abakobwa n’abagore gukomeza gutera imbere ariko bimakaza indangagaciro za kimuntu zirimo urukundo, gufashanya, kubabarira no gukunda igihugu. Ati: “Umunsi mwiza ku bakobwa nabasaba gukomeza gutera imbere mwiyubaka muri byose ariko nanone twimakaza indangagaciro za kimuntu zirimo; urukundo, gufashanya, kubabarira, gukundana, gukunda igihugu, gukunda ibyo dukora kuko iyo ukora neza ugira n’umumaro ku bandi.” Yavuze ko uyu munsi ari kwizihiza yifatanya n’abana bafite ubumuga mu imurikabikorwa by’ibikorerwa mu Rwanda byakozwe n’abagore, riri kubera kuri The Mille collines hotel kuri uyu wa Gatanu kuva saa tatu za mugitondo kugeza saa tatu z’ijoro.
Mugemana Yvonne waryubatse nka Queen Cha, umuhanzikazi wa The Mane:
Queen Cha yishimira ko abagore bahawe ijambo mu nzego zitandukanye. Avuga ko ibi byatumye abagore bigirira icyizere biteza imbere kurushaho. Yasabye abakobwa guhagurukira rimwe bakiteza imbere kandi bakihesha agaciro muri sosiyete babarizwamo.
Ati “Ni umunsi twishimira kuba abari n’abategarugori na bo barahawe ijambo mu nzego nyinshi zitandukanye! Byatumye benshi barushaho kwigirira icyizere ndetse no kwiteza imbere kurushaho. Ubutumwa naha by'umwihariko abana b’abakobwa ni guharanira kwiteza imbere kandi no kwihesha agaciro muri sosiyete.”
Allioni Buzindi umuhanzi wa Decent Entertainment:
Allioni yavuze ko uyu munsi usobanuye agaciro, icyubahiro, n’ikuzo by’umugore. Yavuze ko bitari byoroshye mu bihe bitambutse kuba umugore yahabwa agaciro n’ijambo. Yishimira ko uyu munsi abagore bahawe rugari mu buzima rusange bw’Igihugu.
Ati “Kera umugore nta jambo yagiraga mu bandi bumvaga ntagitekerezo kizima cyangwa inama yubaka yatanga bahoraga inyuma muri byose. Umugore ntiyari yemerewe kujya mu ishuli ngo afate ubumenyi nkabandi nibindi byinshi. Ariko uyu munsi umugore afite ijambo mu bandi yatanga inama bakayumva: Yakwiga ndetse akaminuza, yayobora by'akarusho mu bo ayoboye hakaba harimo n’abagabo.
Mu kinyarwanda bavuga ko umugore ari umutima rero n’ukuvuga ko umugore atabayeho urwo rugo ntirwabaho kuko nta mutima rwaba rufite. Uyu munsi kuri njye unyibutsa agaciro ibigwi ntagereranwa umutima wimpuhwe biranga umugore.”
Yasabye abagore kumva ko bashoboye; kwirema icyizere, kugira intego mu buzima, gusigasira izina bahawe narurema ryo kwitwa umugore, kwirinda kwangiza icyubahiro bahawe ku buntu , kugira urukundo, kugira impuhwe…
Mariya Yohana yageneye ubutumwa Minisiteri ifite umugore mu nshingano
Mu kiganiro yagiranye na Kawera Jeannette wa Inyarwanda.com Mukankuranga Marie Jeanne uzwi cyane nka Mariya Yohana wamamaye mu ndirimbo 'Intsinzi' yashimiye cyane Leta y’ubumwe bw’abanyarwanda yasubije agaciro umugore. Yavuze ko Minisiteri ifite Umugore mu nshingano zayo ikwiriye gucinya akadiho uyu munsi kuko yakoze byinshi byiza byo kwishimirwa. Kuba abagore ba cyera batarahabwaga umwanya ngo bagaragaze ko bashoboye avuga ko cyari igihe cyabyo kuko batari banabizi. Ati: “Dukwiye kubabarira abariho icyo gihe na bo sibari bo cyari igihe. Igihe gikwiye kuri ubu ni iki.”
Abagore bagira ibyago bagapfusha abagabo bakajya mu ngeso mbi z'ubusambanyi, yavuze ko bari kwica izina ry'abagore bakanaryambura agaciro karyo. Yabasabye kwisubiraho bagahinduka. Imvugo ivuga ngo ‘Abakobwa bose ni abagore ariko abagore bose si abakobwa’, ntabwo Mariya Yohana ayemera na gato, kuko we avuga ko ‘hakwiriye kubaho umukobwa hakabaho n'umugore.’
Kanda hano usome: Amavu n'amavuko y'umunsi mpuzamahanga w'abagore:


text:
KIGALI – Nyuma y’aho bigaragariye ko indangamuntu nyinshi zikomeje kubura ba nyirazo baza kuzifata ku Mirenge, ubuyobozi bwo ku rwego rw’igihugu (Central government) bubyumvikanyeho n’ubuyobozi bw’ibanze (Local government), hafashwe icyemezo cyo kuzigarura ku cyicaro cy’Umushinga w’Igihugu w’Indangamuntu ukorera i Kigali.
Nk’uko Umuyobozi w’uyu mushinga, Pascal Nyamulinda yabitangarije ikinyamakuru Izuba Rirashe kuri telefoni igendanwa ku wa 25 Nyakanga 2011, nta Karere kihariye k’igihugu izi ndangamuntu zaba zaraturutsemo ku bwiganze, ahubwo zaturutse mu gihugu hose.
Ku mpamvu yaba ituma izi ndangamuntu zitabona ba nyirazo, Nyamulinda yagize, ati “izi ndangamuntu ahanini usanga ari iz’abantu baba baribarurije ahantu, nyuma bakimuka batarafata izo ndangamuntu, cyangwa se n’abandi bantu badahama hamwe nk’abakozi bo mu ngo, abasirikari cyangwa se abanyeshuri.”
Iki kinyamakuru cyabajije niba nta bantu bashobora gufata indangamuntu ya kabiri kandi iya mbere iri muri izo zagaruwe, Nyamulinda avuga ko bidashoboka kuko haba hari urutonde rwazo, ku buryo habanza gusuzumwa rwa rutonde ku baza gusaba indi ndangamuntu, ati “ibyo binakorwa ku bazitaye, ariko uriya mubare munini w’indangamuntu zigarurwa aho zikorerwa ugenda ugabanuka, bitewe n’uko ba nyirazo bagenda baboneka buhoro buhoro.”
Marguerite Harelimana Umuyobozi ushinzwe ishami rimenyekanisha kuri rubanda amakuru yose ajyanye n’indangamuntu, we ngo asanga ubu bwinshi bw’indangamuntu zagaruwe ku cyicaro cy’umushinga bwaratewe n’uburangare bwa ba nyirazo cyangwa se kudaha agaciro izo ndangamuntu, ati “twohereza indangamuntu mu Mirenge inyuranye kugira ngo ba nyirazo bazibonere, ariko nyuma y’aho haza kuboneka izigaruka kuko zabuze ba nyirazo.”
Guhera mu mwaka wa 2008 ubwo Umushinga w’Indangamuntu nshya watangiraga, hamaze gukorwa izigera kuri miliyoni 5 n’ibihumbi hafi 500.
Harateganywa gukorwa hakanatangwa indangamuntu izaba ihuriyemo ibyangombwa binyuranye nka pasiporo, uruhushya rwo gutwara ibinyabiziga n’ibindi, ariko nk’uko Umuyobozi w’uyu mushinga abivuga, ngo kuyigura ntabwo ari itegeko ariko uzakenera kuyigira azabikorerwa.


text:
YASUWE 36
Umuyobozi w’urwunge rw’amashuri rwa Rwanzekuma ruherereye mu Murenge wa Cyanzarwe mu karere ka Rubavu Mukerarugendo Pierre Celestin n’umuyobozi wungirije ushinzwe imyitwarire kuri iryo shuri Bararikunze Marie Claire baherutse kurwanira mu biro bapfa amanota y’imihigo.
Intandaro y’ayo makimbirane ngo yabaye amanota umuyobozi ushinzwe imyitwarire ku kigo cy’amashuri cya Rwanzekuma avuga ko ari make yahawe n’umuyobozi we aho ngo yari yamuhaye amanota 79% undi akanga kuyasinya, ahubwo agashaka kuyahindura ngo abe 80% ari naho ubushyamirane bwaturutse.
Nkuriyumwami Charmant Umucungamutungo w’iri shuri wari uhari ubwo abo bombi bashyamiranaga bikanavamo imirwano, ko abandi bakozi bose baje bagasinyira amanota bahawe mu mihigo ya 2019, ariko uwo muyobozi ushinzwe imyitwarire we ngo akaza kuza yakerewe abandi bamaze gusinya ari nacyo cyatumye bisanga basigaye mu biro ari batatu: ni ukuvuga umuyobozi w’ishuri, ushinzwe imyitwarire n’umucungamutungo.
Ubwo umuyobozi w’ishuri yaherezaga ushinzwe imyitwarire igipapuro kiriho amanota y’imihigo ngo asinyeho ni bwo yagaragaje kutishimira amanota yahawe bituma asanga umuyobozi w’ishuri aho yari yicaye ashaka kumwambura igipapuro kiriho amanota ngo ayahinduremo 80% umuyobozi w’ishuri amusunitse ahita agwa hasi abyutse na we ahita afata wa muyobozi w’ishuri mu mashati aramuniga.
Bararikunze Marie Claire warwanye n’umuyobozi we bapfa amanota y’imihigo avuga ko icyamuteye umujinya ari uko ngo yabonaga yahawe amanota make ku yo we yumvaga akwiriye guhabwa agereranyije n’uburyo yiyizi mu mikoreye ye kuko ngo n’uwo muyobozi we ubwe atamurusha gukora neza.
Mukerarugendo Pierre Celestin uyobora iri shuri ubu wabaye anahagaritswe by’agateganyo kubera icyo kibazo yagiranye n’umukozi ayobora, avuga ko muri iki kibazo cye abonamo akagambane, kuko ngo atumva ukuntu yasagariwe n’umukozi amusanze mu biro bye agahita anandikira ubuyobozi bw’akarere abumenyesha ikibazo yagize, aho kuza kugisuzuma ahubwo bagahita bamwandikira bamuhagarika mu kazi.
Umuyobozi wungirije w’akarere ka Rubavu ushinzwe imibereho myiza Ishimwe Pacifique yabwiye TV/Radio1 dukesha iyi nkuru ko kuba uwo muyobozi w’ishuri yarabaye ahagaritswe atari igihano yahawe, ahubwo ko ari ukugira ngo akorweho iperereza ku myitwarire mibi yagaragaje nk’umuyobozi warwanye mu kazi; iryo perereza ngo akaba ari ryo rizagaragaza umunyamakosa muri aba bombi akabihanirwa.
Uyu muyobozi w’ishuri atunga agatoki umuyobozi w’umurenge wa Cyanzarwe gukora raporo ibogamye, aho ngo yagaragaje ko uyu muyobozi w’ishuri yakubise umukozi ayobora, nyamara ngo atari ko byagenze, ahubwo barashyamiranye ashaka kwiha amanota ku ngufu bikamuviramo kugwa hasi, ari na cyo we yise kwandagazwa mu ibaruwa nawe yahise yandikira ubuyobozi, dore ko bombi nyuma yo kugirana ikibazo buri wese yahise yandikira ubuyobozi abutabaza.
Ubuyobozi bw’akarere ka Rubavu buvuga ko iki kibazo kirimo gukurikiranwa na komite ishinzwe imyitwarire y’abakozi ngo akaba ari yo izagaragaza uwagize imyitwarire mibi muri aba bombi. Icyakora abo itangazamakuru ryasanze kuri iri shuri rya Rwanzekuma, bavuze ko nta na rimwe iyo komite ishinzwe imyitwarire cyangwa undi muyobozi wese waba warageze aho iki kibazo cyabereye ko na bo babarije amakuru kuri telefoni ndetse ngo hakaba haranatumiwe abatangabuhamya ngo bavuze uko byagenze.


text:
Michel Niyibizi
Nta muntu uvukana Politiki; Politiki ni uburyo bwo gutegeka umuryango, umujyi, igihugu.
Kuba umunyapolitiki biterwa n'ugushaka k'umuntu wifuza gukorera abaturage cyangwa igihugu muri rusange, agamije ibyiza bya buri wese, inyungu ze bwite (umuntu ku giti cye, umuryango we, inshutio ze) zikaza nyuma.
Ibi rero bisaba ubwitange budasanzwe bwo kwihebera abandi, ukoresha ibintu byawe, abawe, igihe cyawe, ndetse n'ubuzima bwawe.
Ingero ni nyinshi: Ghandi, Martin Luther King, Mandela, Kayibanda, Gitera, Kayuku, Gapyisi, Sendashonga, Rwisereka, Gisa Rwigema, Madame Victoire Ingabire Umuhoza, Mushayidi Déo, Théoneste Niyitegeka, Ntaganda Bernard.
Gukora Politiki si uguharanira imyanya y'ubutegetsi, nubwo igihe ushinze Ishyaka uba ugamije guhindura ibintu uri k'ubutegetsi, ahubwo ni ugushaka ko ibintu bihinduka, bikabera byiza abenshi bashoboka bose, dore ko ntawaneza bose kuko Politiki nziza ari kugira abo mutavugarumwe kugirango hatagira uwirara cyangwa wizera ko ariwe ufite ukuri kose. Bitegenze gutyo byaba ari igitugu!
Gukora Politiki ntabwo ari uguhangana kugera naho abantu bahinduka abanzi, ni ugukorera abaturage ugamije inyungu za bose mu bwisanzure, muri Demokarasi, mu kubahiriza uburenganzira bwa bose.
Gukora Politiki Abanyarwanda babihaye isura mbi yo kugambanira undi ugamije inyungu zawe cyangwa iz'abawe, bagira bati:"urankorera politiki cyangwa mitingi" bivuga ko umushakira ikibi!
Politiki ntiharirwa bamwe: buri muntu atanga umuganda we mubyo ashoboye nk'ibitekerezo byubaka, gutanga igihe cyawe cyangwa ibyawe n'abawe, ndetse n'ubuzima bwawe.
Twagomba rero kwirinda kuba ba Ntibindeba.
Politiki ikorerwa mu mashyirahamwe: Umuryango, Muvoma, Ishyaka.
Ntikorerwa muri Salon cyangwa kuri murandasi gusa!
Nibyiza rero kwifatanya n'abandi. Gutanga ibitekerezo ni byiza, ariko ntibihagije; ugomba gufatanya n'abandi kubishyira mu bikorwa!
Gukora Politiki ntabwo ari ukugaya abandi, uvuga, uryongora, wivovota cyangwa wigira Nyirandabizi. Erekana ibikorwa cyangwa wicecekere!
Niba ubona ibitagenda neza cyangwa ibirimo gukorwa kuburyo bushobora kurushaho kuba bwiza, sanga abandi mubikosorere hamwe, aho kwisararanga uvuga ngo njyewe sinkora Politiki ariko mwagombye gukora gutya!
Sibyiza kandi kujomba abandi ibikwasi wowe wigaramiye!
Politiki irahenda: isaba ubwitange kugeza k'ubuzima. Niyo mpamvu Abanyarwanda, cyane impunzi z'Abahutu, ubona baba ba Ntibindeba cyangwa ba Nyamwigendaho kuko batinya gutanga kubera kwikunda no kugira ubugugu.
Bityo ugasanga ibyagombaga gukorwa bididindira.
Gukora Politiki bisaba gukomeza umutsi no kwihangana kuko kugera ku ntego bifata akenshi igihe kirekire: amezi, imyaka, ndetse n'ubuzima bwose.
Ntakunanirwa cyangwa kuzibukira, uretse ko impunzi nyinshi z'Abanyarwanda, ndetse n'abakandamijwe b'imbere mu gihugu, bakunze gucika intege vuba, , uretse ko Imana ari uko hakiri bamwe bagitsimbaraye ku ntego yo guhindura politiki mpotozi n'agacinyizo y'amabandi yitwaje intwaro (Dixit Evode Uwizeyimana) ayobora u Rwanda nk'akalima kayo.
Gukora Politiki bisaba gushirika ubwoba, gutinyuka, kurwanya ikibi icyaricyo cyose ufatanyije n'abandi nkuko Jean Népomuscène Mporamusanga ahora abitwibutsa mu kiganiro cye cyiza yise "Biza tubireba tukicecekera", nyamara uyu munsi ni njyewe, ejo ni wowe.
Gukora Politiki ni guhora uri maso, utituramiye, ngo uvuge ari uko ibintu bigeze iwa ndabaga cyangwa bikugezeho; nta gutura ngo wiruhutse ngo wageze iyo ujya nkuko Callixte Nsakara yahoraga abitwibutsa mu ndirimbo ye yise "Wishira impumu ngo wiyibagize icyakwirukansaga".
Nikoko rero Politiki ni urugendo nkuko Intwari Victoire Ingabire Umuhoza yabitangaje. Ni urugendo rusaba kwitanga utitangiye itama, gushishoza, kwihangana, gushirika ubwoba, kwigomwa, gukunda ukuri, kwitonda no gufata igihe.
Nkuko benshi babivuga, Politiki ni umukino, ariko usaba ubwitonzi, ubupfura no kwiyumanganya. Ntakunanirwa vuba cyangwa gucika intege kuko ntagahora gahanze, ntawutura nk'umusozi kandi nta mvura idahita!
Nubwo bwose Politiki iba igamije guhindura ubutegetsi buriho kugirango ibintu birusheho kugenda neza, igomba gukorwa mu mucyo no mu mahoro.
Hari abibwira ko badakora Politiki, nyamara hari umugani uvuga ko niba udakora Politiki, Politiki yo izagukurikirana.
Politiki ikorwa igihe cyose, ntabwo ari ukuyikora nyuma y'akazi cyangwa igihe udafite icyo ukora.
Madame Victoire Ingabire Umuhoza ati Politiki ukora nyuma y'akazi ntabwo ari Politiki kandi ntacyo izakugezaho. Akomeza agira ati:"Nimushirike ubwoba mwitandukanye n'ikibi kandi mukirwanye! Ntimugatinye guharanira ukuri n'icyiza, mutinya gupfa kuko buri muntu wese azapfa kandi afite icyo azazira!"
Arangiza adusaba kwishyira hamwe no kutarambirwa agira ati:"Twese hamwe tuzatsinda!"
Ntabwo nazinduwe no gutanga amasomo ya Politiki, ahubwo nashatse gutsindagira ukuri kuzuye mu magambo ya Madame Victoire Ingabire Umuhoza, ya Majoro Callixte Sankara n'aya Jean Népo Mporamusanga baduha cyangwa baduhaye impanuro.
Ndangije ngira nti:"Abishyize hamwe ntakibananira kandi turi kumwe niba umugambi ari umwe!"
Michel NIYIBIZI.


text:
Umubyeyi wa Uwineza Diane Nyirangendahimana Leonia arashima Imana cyane kuko umwana we abashije kwemererwa kujya mu ishuri nk’abandi bana.
Mu gitondo cy’uyu munsi taliki 22 Mutarama nibwo ikinyamakuru isezerano.com cyabagejejeho inkuru y’umunyeshuri Uwineza Diane wari ugiye kwiga mu ishuri T.T.C Zaza mu mwaka wa kane , iyo nkuru ikaba yavugaga ko umunyeshuri yarajwe mu ishyamba kubera kubura amafranga y’ishuri .
Ariko amakuru dufite yizewe avuye ku mubyeyi w’umwana Nyirangendahimana , mukiganiro tugiranye kumurongo wa telephone atwemereye ko ubu aya masaha umwana yicaye ku ntebe y’ishuri .
Mu magambo ye yagize ati “kuba bakiriye umwana wanjye bakaba bamushyize mu ishuri ndishimye cyane rwose .Abajijwe uko umwana yabyakiriye , yagize ati “nsize umwana yishimye anezerewe nta kibazo afite . Nyirangendahimana yakomeje avuga ko agiye kuba hafi umukobwa we , ati”ubusanzwe ndangura avoka z’ibihumbi 2000 frws nkazicuruza nkakuramo ibihumbi 3000frws ,ayo nzajya nkuramo nzajya ngerageza mwoherereze nawe arebe ko yabaho .
Ubutumwa mfite bwo guha ababyeyi ni ikintu kimwe gusa nugusenga Imana yo mu Ijuru bakizera ntibagire ibindi bintu ku mpande ,bagatumbira Imana yonyine
Kandi ndashimira buri wese wagize uruhare ansengera Imana ibahe umugisha.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Muri Bibiliya, Imana ivuga kenshi ku bakene n’abatishoboye. Aradutegeka gutanga cyane kubatishoboye no kubavugira.
Kugirango tugufashe guhuza umutima w’Imana kubakene, twakoze urutonde rwimirongo ya Bibiliya yakuwe muri New International Version ivuga uburyo Imana idusaba kubana no gukorera abatishoboye bari muri twe .
Bibiliya itubwira ko ubuntu butanga umusaruro utangaje! Iyo duhumuriza abandi binyuze mu gutanga, tuba twongeye kugarura ubuyanja. Nkuko Luka 6:38 abivuga, “Tanga, nawe uzahabwa. Igipimo cyiza, kunyeganyezwa hamwe no kwiruka hejuru, kizasukwa mukibero cyawe. Erega n’urugero ukoresha, ruzagupimirwa. ”
Iyo twize icyo Imana ivuga ku guha abakene, dushobora kubona umutima wacyo kandi tugasobanukirwa inshingano zikomeye Imana yaduhaye. Ntukabuze ibyiza abo bikwiye, mu gihe biri mububasha bwawe bwo gukora. Ntubwire umuturanyi wawe, “Garuka ejo nzaguha” kandi ubifite iruhande rwawe. – Imigani 3: 27-28
Abaha abakene ntacyo bazabura, ariko ababahanze amaso bakira imivumo myinshi. – Imigani 28:27 . Ntabwo aribwo buryo bwo kwiyiriza ubusa nahisemo: kurekura ingoyi y’akarengane no guhambura imigozi y’ingogo, kurekura abarengana no kuvuna ingogo yose? Ntabwo ari ugusangira ibiryo byawe n’inzara no guha inzererezi cyangwa umukene icumbi . Iyo ubonye abambaye ubusa, kubambika, kandi ntuhindukire umubiri wawe n’amaraso yawe?
Noneho urumuri rwawe ruzamurika nkumuseke, kandi gukira kwawe kuzagaragara vuba; Ubwo gukiranuka kwawe kuzajya imbere yawe, kandi icyubahiro cya Nyagasani kizakurinda. Uzahamagara, Uhoraho azagusubiza; uzatabaza, kandi azavuga ati: Dore ndi.
Niba ukuyeho ingogo yo gukandamizwa, ukoresheje urutoki rwerekana no kuvuga nabi, kandi nimwitangira abashonje kandi mugahaza abarengana ibyo bakeneye. Urumuri rwanyu ruzamuka mu mwijima, ijoro ryanyu ribe nka saa sita. Uhoraho azakuyobora buri gihe; azaguhaza ibyo ukeneye mu gihugu cyaka izuba kandi azashimangira urwego rwawe. Uzamera nkubusitani bwuhira neza, nkamasoko amazi atigera ananirwa. – Yesaya 58: 6-11
Tanga utitangiriye itama [abakene] kandi ubikore udafite umutima utuje, noneho kubwibyo Uwiteka Imana yawe izaguha imigisha mubikorwa byawe byose no mubyo washyizeho ukuboko kwawe.
Buri gihe hazabaho abakene mu gihugu kuko nta bwo bashira mu gihugu . Ni cyo gitumye ngutegeka nti “ntuzabure kuramburira iminwe mwene wanyu w’umukene ,w’umworo uri mu gihugu cyawe. Gutegeka kwa kabiri 15: 10-11